Etorkizunera begira EIT Manufacturing eta EIT Urban Mobility ekimenen aurkezpena\nEtorkizunera begira: EIT Manufacturing eta EIT Urban Mobility ekimenen aurkezpena\nHiriko mugikortasun-sistema ekologikoagoa, inklusiboagoa, seguruagoa eta adimendunagoa izaten lagunduko du EIT Urban Mobility ekimenak\nBerrikuntzaren eta Teknologiaren Europako Institutuak (EIT) ofizialki aurkeztu ditu bere azken bi berrikuntza-komunitateak: EIT Manufacturing eta EIT Urban Mobility. Hemendik 15 urtera gizartea nolakoa izan litekeen erakutsi du institutuak bere bazkideekin batera (TomTom, COMAU, Siemens, CEA, Pragako Txekiar Unibertsitate Teknikoa, Vienako Unibertsitate Teknikoa eta Bartzelonako Hiria).\nGizarte horretan, industriako fabrikazioa jasangarria izango da, baliabideak efizientziaz erabiliko dira, dena digitala izango da eta, batik bat, lehiakorra. Halako gizarte batean, ekonomia zirkularra sustatzen da; hazkundea ahalbidetzen da; enplegu-aukera askotarikoak eskaintzen dira, langileak ere askotarikoak eta oso kualifikatuak izan daitezen; logistikaren eta garraioaren kudeaketa adimenduna egiten da; pertsonek garraiobide (publiko) elektrikoak erabiltzen dituzte, partekatuak zein banakakoak, betiere nahieran eta oso efizienteak; hirietan bizitzeko, paseatzeko eta jolasteko toki gehiago dago, eta airearen kalitatea, auto-ilarak eta aparkalekua bilatu beharra ez dira inoren kezka-iturri.\nHau esan zuen Gioia Ghezzik, EITren Gobernu Batzordeko kideak: «Zirrara eragiten dit gure berrikuntza-komunitate berriak aurkezteak; soluzioak bilatuko dizkiete munduko erronka handi horiei, eta eraginkortasunez lagunduko diote mundua jasangarria izateko behar den industria-iraultzari. EITk lortu nahi dituen helburuen adibide bikaina dira: enpresak, hezkuntza eta ikerketa bilduz benetako berrikuntzak egitea akuilatzea, non berrikuntza horiek inpaktu jakin bat baitute eta haien ondorioz Europako herritarren bizitzak hobeak eta jasangarriagoak izango baitira».\nEuroparren % 70 hiriguneetan bizi dira, eta hiriko mugikortasunari dagokio errepide bidezko garraioaren CO2-emisioen % 40. Europar Batasunean, hiriguneetan eta hiri-inguruneetan gertatzen dira buxadurak, eta urtean 100.000 milioi euroko kostua eragiten du, gutxi gorabehera; hots, EBko BPGaren % 1.\nMaria Tsavacidisek, EIT Urban Mobilityko CEOak, hau adierazi zuen: «Gaur egungo mugikortasun-eredua ez da inola ere jasangarria. Aldatzeko, soluzioak behar ditugu erronka gako batzuetarako: zirkulazioa arintzea, hiri-hazkundea jasangarria izatea eta garraioa ekologikoki efizientea izatea. Orain egin behar dugu hori, teknologiak zabalduz eta hedatuz, eta araudiak eta azpiegiturak aldaraziz. Herritarrek ere izan behar dute hitza eta aktiboki parte hartu hiri-mugikortasunaren ekosistemaren eraldaketan, elkarrekin bila ditzagun soluzio berritzaileak. Espazio publikoa berreskuratu nahi dugu, antzinako greziarrek «agora» funtzio deitu ohi zituzten jardueretarako: bizi, lan egin, bildu. Horixe da, hain zuzen, EIT Urban Mobilityrekin lortu nahi duguna: hiriak bizitzeko atseginagoak izan daitezela herritarrentzat».\nEuropar Batasunean, manufaktura-sektoreak 30 milioi langile inguru ditu, 2,1 milioi enpresatan; batez beste, BPGaren ia % 20 osatzen du. Fabrikazioaren industriak, ordea, faktore ugariren presioa jasaten du, hala nola teknologiaren aurrerapen bizkorrak eta ekonomia zirkularrago baten beharra.\n«Europako manufaktura-sektorea era jasangarrian haztea nahi badugu, berritu egin behar dugu, eta 4.0 industria ezarri. Aldaketa hori egiteko, inbertsioa eta hezkuntza behar dira», esan du George Chryssolurisek (Patraseko Unibertsitateko irakaslea eta EIT Manufacturingeko bazkide koordinatzaile nagusia). «EITren berrikuntza-eredua ezin hobea da horretarako: enpresa, industria, ikerketa, hezkuntza eta sektore publikoa biltzen dituenez, aldaketa katalizatzaile ez ezik, inbertsio eta aukera berrien sortzaile ere bada. Munduan ez dago EITren pareko ekimenik».\nEIT Urban Mobility partzuergoa 15 herrialdetako 48 bazkidek osatzen dute; hauek dira, besteak beste: Kopenhage, Eindhoven, Praga eta Istanbul hiriak, Kataluniako Unibertsitate Politeknikoa, Israelgo Institutu Teknologikoa, SEAT, Lausanako Eskola Politekniko Federala, eta Volkswagen Truck & Bus.\nMigrazioaren, aldaketa demografikoaren eta interes ekonomikoaren ondorioz, espero baino askoz ere bizkorrago ari gara urbanizatzen, eta, beraz, benetako beharra dago hiri-garraioko sistema eguneratuetan inbertitzeko. Gero eta gehiago eskatzen dira, halaber, hiri-inguruneetako pertsona eta salgaietarako garraio konpartitu, garbi eta nahierakoa lortzeko soluzioak, Europako hiri askotan asmo handiko helburuak ari direlako ezartzen Pariseko hitzarmenaren xedeak bete ahal izateko. Hiriko mugikortasun-sistema ekologikoagoa, inklusiboagoa, seguruagoa eta adimendunagoa izaten lagunduko du EIT Urban Mobility ekimenak.\nInformazio gehiago EIT Urban Mobilityri buruz\nEIT Manufacturing partzuergoa 17 herrialdetako 50 bazkidek osatzen dute; hauek dira batzuk: Volkswagen, TECNALIA, INESCTEC, Volvo, Aernnova, Arduino, LMS, Aerospace Valley eta Spinea. Europako herrialdeetan, fabrikazioa presio handia jasaten ari da: mundu mailako lehia handitzea, garabidean dauden herrialdeetan kostu txikian ekoiztea eta lehengaiak eskastea. Merkatuaren eta gizartearen behar berriak, aurrerapen teknologiko bizkorrak eta ingurumen- eta jasangarritasun-baldintzak sektorea aldarazten ari dira. EIT Manufacturing-ek sektorea lehiakorragoa, jasangarriagoa eta produktiboagoa izaten lagunduko du.\nEIT Manufacturing eta EIT Urban Mobility partzuergoei finkatzen laguntzeko, EITk martxan jartzeko diru-laguntza bana emango die elkarte irabazleei, gehienez lau milioi eurokoa, lehenbailehen egon daitezen erabat martxan.\nHorizon 2020 proiektuaren esparruan, urtetik urtera handitzen ari da EITk bere berrikuntza-komunitateentzat duen urteko finantzazioa, eta 80 milioi eurotik gorakoa da orain. Berrikuntzek inbertsio publiko zein pribatu handiak erakartzea espero da, eta, hala, EITk egindako inbertsioa biderkatzea, eta pixkanaka hura ordeztea, harik eta epe luzera jasangarritasun finantzarioa lortu arte.\nEIT 2018. urtean sortu zuten, Europako berrikuntza-ahalmena bizkortzeko. Aparteko ekimena da, eta enpresa, hezkuntza eta ikerketa osorik biltzen dituen bakarra. Institutuak sustatzen du Europa osoko unibertsitate, ikerketa-laborategi eta lehen mailako enpresen arteko elkarteak sortzea, non berrikuntza-komunitate horietako bakoitzak mundu mailako erronka jakin bati erantzungo baitio.


BiscayTIK Fundazioa - Alokairu guneak\nNola izan Bake Eder Ezagutza Zentrokoa\nBake Eder Ezagutza Zentroak, Getxon (Bizkaia), giro profesionala eta modernoa eskaintzen du zure enpresa ekitaldiak antolatzeko. Bi eraikinetan 6 gune ditu alokatzeko, bilerak, aurkezpenak, mintegiak, eta edozein enpresa ekitaldia egiteko prest. Bere tratu profesionala, ekipamendua eta sarbide erraza dela eta, Ezagutza Zentroa aukera ezin hobea da.\nSakatu gure alokairuko guneen gainean bere ezaugarriak zehazki ezagutzeko. Informazio gehiago edo Ezagutza Zentroan ekitaldiren bat egin nahi baduzu gurekin harremanetan jarri zaitez biscaytik@biscaytik.eu helbide elektronikoan.\nBiscayTIK eraikinaren beheko solairuan kokatuta dago, oso leku egokia da partaide ugari biltzen direnean, jendetsua izan gabe. Dotorea eta ondo hornitua, Auditorioak inork epel uzten ez duen aparteko giro abegitsua eskaintzen du.\nDemo Center-a Bake Eder Jauregiko hirugarren solairuan dagoen gela zabal bat da. Oso leku aproposa erakustaldiak eta lan taldeak egiteko. Leku libre asko du eta ia guztiz argia da, komunikazioa eta pertsonen zirkulazioa errazten du.\nBilera gela zabal honek Bake Eder Jauregiaren lehenengo solairuan dago, oso egokia da bilerak eta aurkezpenak egiteko. Dituen panel irristagarri batzuei esker gunea bitan zatitu daiteke, bi giro desberdin osatuz.\nAntzinako Bake Eder Jauregiko atari nagusia da, leku zabala eta dotorea bertaratutakoei erosotasunez harrera egiteko, oso egokia gonbidatuak arretaz hartzeko eta elkarrizketak errazteko, hasi baino lehen eta atsedenaldietan.\nPrestakuntza gela 25 postuz eta proiektatzeko pantaila handi batez hornituta dago. Bertan klaseak eman daitezke erosotasunez.\nKafelekua Bake Eder jauregiaren beheko solairuan dagoen espazio osagarria da. Alokatu daiteke Ezagutza Zentroko edozein aretoan gonbidaturik daudenek erabil ahal izateko.


Joseba Gotzonek berak bi etapa bereizten ditu bere musika ibilbidean: bata, 1984tik 1995era bitartekoa, pop komertzialari loturikoa, eta bestea, 1995etik gaur egunera artekoa, heldutasunaren eta musika landuagoaren garaia. Bakarlari moduan aritu da nagusiki, euskaraz zein gaztelaniaz.\nArgi kodea: PL-15\nAzala: Antonio Heranz\nJoseba Gotzon, ahotsa, gitarra\nPako Diaz, bateria\nJ. Markos Juaristi, baxua\nTsunami estudioa (Donostia)\nJosean Lopez, Luis Villar\n1984 - Hilargi\nGau hotza(Musika eta hitzak: Joseba Gotzon)\nAitortu nahi nuke(Musika eta hitzak: Joseba Gotzon)\nHamar urte zituela hasi zen Joseba Gotzon (Portugalete, Bizkaia, 1962) musikan, herriko musika bandan. Interpretazioaren aldetik baino gehiago, sorkuntzaren aldetik interesatzen zaio musika Joseba Gotzoni, eta, hala, berak idatzitako letrekin eta musikarekin osatu zuen lehen lana, 1985ean: Inpotentzia (Hilargi Records). Mario Galindez (bateria eta ahotsa), Luis Regulez (baxua), Fran Rubio (teklatuak), Felix Santiago (ahotsa), Elisa Ruiz Manterola (ahotsa) eta Manuel Diego de Somonte (gitarra) izan zituen lagun. Ordurako Gau hotza izeneko singlea grabatua zuen (Hilargi), Akelarre taldeko Pako Diaz eta J. Markos Juaristirekin.\nJoseba Gotzon. (Marisol Ramirez)\nBere ibilbidean bi etapa bereizten ditu artistak berak: bata, 1984tik 1995era artekoa, eta bestea, 1995etik gaur egunera artekoa. Lehen etapan “modaren eraginpean” zegoela zioen, pop komertzialetik gertu, irrati formulei begira. Etapa horretakoak dira, besteak beste, Botere zalantzakoak (Hilargi, 1987), Kalapo (Hilargi, 1991) -Kalapo taldea sortu zuen 1990ean- eta haren diskorik komertzialena, Made in Ris (Elkar, 1994). Disko horietako hitzak eta musikak Joseba Gotzonek egin zituen, Kalapo diskoko zenbait izan ezik: Marisa Gutierrez Cabriadaren kantu bat, Mercedes Estibaliz eta Iñaki Ojeda Martin de Butronek idatziriko beste bat eta Joseba Sarrionandiarena.\nGaztelaniazko Fuego y brasas dantza garaikideko ikuskizunarekin etorri zen haren ibilbidean aldaketa. Musika klasikoari heldu zion. Txeloa, biolina, biola, klarinetea eta beste erabiltzen hasi zen, eta estetika horrekin gusturago sentitzen zela konturatu zen.\n1999. urtean gaztelaniazko Noegga, historias y leyendas (Nojako Udala), eta Nortasuna: selekzio baten historia diskoa etorri ziren (Keinu). eta Gontzal MendibilNiko Etxartekin egin zuen Nortasuna. Andoni Egaña bertsolariak idatzi zituen diskoko letrak, Joseba Gotzonek idatzitako Euskadiko Futbol Selekzioaren Historia liburuan oinarriturik, eta Iñaki Perurenak, Jose Angel Iribarrek, Josu Urrutiak eta Aitor Zabaletak parte hartu zuten grabazioan, besteak beste. Handik aurrera, hainbat bira egin zituen nazioartean; Georgian (2000n), Argentinan (2001ean) eta Venezuelan (2002an), esate baterako.\n‘Gris’ diskoaren aurkezpenean. (Monika del Valle / Argazki Press)\nEta itzultzean, 2003an, “heldutasunaren diskoa” grabatu zuen: Fotopoemak (Marrodan Olerki Elkartea), Portugaleteko Mario Angel Marrodan poetaren omenez. 11 poema euskaratu eta musikatu zituen, askotariko estiloetan, besteak beste jazza, boleroak eta swinga doinu klasikoagoekin tartekatuz. Blas Fernandez (bateria), Carlos Gracia Tato (kontrabaxua), Jose Luis Canal (pianoa) eta Luis Alberto Requejo (klarinetea) izan zituen lagun.\nAutoprodukziora jo zuen 2006. urtean, Gris argitaratzeko. Berriro ere harenak dira diskoko letra ia denak, Mercedes Estibalizek eta Iñaki Ojeda Martin de Butronek idatzitakoa eta Jordi Baigetek egina salbu. Diskoarekin Argentinara eta Brasilera joan zen kantaria.\nPadelitis pop-rock diskoa argitaratu zuen ondoren (Hilargi Records, 2007). Gaztelaniaz abestuta dago eta padel kirola da kantu guztiak lotzen dituen haria. Gotzonen azken lana Lau hormen artean da (Autoekoizpena, 2011), pop-rock estiloan eta Argentinako musikarien kolaborazioekin egina.


HABE IKASBIL: Nor nahiko zenuke zure nagusia izatea?\nESATARIA. Nor nahiko zenuke zure nagusi gisa? Zure jefe gisa nor nahiko zenuke? Ze gizon, zein gizon edo emakume nahiko zenuke zure nagusi izan dadin. Estatu espainiarrean egin dute galdeketa eta 3 izen aukeratu ditu jendeak: Jordi Evole kazetaria, Paco Leon aktorea eta Will Smith Bel-Air-eko printze ospetsua. Ostiralean, San Jose biharamunean, Zoriontasunaren Eguna izango da, horrela erabaki zuen, orain 2 urte, Nazio Batuen Erakundeak; tokian tokiko gobernuek politika egokiak bultzatu beharko lituzkete, teorian, jendea munduan zoriontsua izan dadin. Helburuak idaztea erraza da, beste gauza bat da betetzen ote diren.\nKontua da ostirala Zoriontasunaren Eguna dela baliatuz, giza baliabideetan aritzen den enpresa batek lehen aipatu dugun galdera hori egin duela. Ekonomia, komunikazioa, kirolak, ikuskizunak eta, orokorrean, munduko zein gizon edo emakume nahiko zenuke zure nagusi izatea?\nKomunikazioaren alorrean jendeak zer esan du Espainian? Ba Jordi Evole aurkezlea nahiko luke jendeak beraien jefe edo nagusi gisa. Ondoren datoz Arturo Vals, Gran Wyoming eta Andreu Buenafuente. Rafa Nadal, Paco León, Amancio Ortega eta Will Smith ere oso aurrean agertzen dira; horiek ere nahiko lituzke nagusi gisa jendeak.\nKomunikazio-alorreko jefe posibleen artean 10 izen daude eta hor ez dago emakume bakar bat ere Bueno! Kiroletan, Nadal lehenengo tokian jefe gisa nahiko luke jendeak, nagusi modura, eta lehendabiziko emakumea badakizue zein den? Mireia Belmonte igerilaria 9.a da. Bueno. Ikuskizunen eta espektakuluen alorrean, 6. Alaska, lehendabiziko emakumea, eta emakumeak nahiko aurrean daude, harrigarria egiten zaigun arren, enpresa eta ekonomia-munduan. Amancio Ortega da nagusi, Amancio Ortega nahi du jendeak jefe modura Estatu espainiarrean, eta ondoren Ikea-ko emakume bat Belen Frau izena duen emakume bat, Ikeako arduradunetako bat; hau 2. jarri du jendeak.\nEta nazioarteko izenetan, berriz, ba jendeak nahiago luke nagusi modura Frantzisko aita santua, George Clooney edo Angelina Jolie baino.\nEntzuleei, bide batez, galdera egingo diegu: nor nahiko zenukete zuen jefe izatea, gizon edo emakume. Erantzuna eman nahi badiguzue, 688 666 000. Esan dugu emakume gutxi ageri dela, dena den gehien agertzen da ekonomia eta enpresa-munduko zerrendan. Esan dugu Belen Frau Ikeakoa 2. tokian dago, eta bere atzetik 4. tokian Maria Garaña, Microsoft-eko emakume bat izan behar du, Ana Patricia Botin hau ezagunagoa egiten zaigu, Santanderrekoa, 5. tokian dago, eta gero Esther Koplowitz dago atzerago ja.\nEz dakizu zer galtzen duzun!\nMartin saioko egoera bat. Martin langabezian dago, irratiaren ekonomia-arazoen ondorioz.


Barrualdeko ibilbidea - Oarsoaldea Turismo\nBarneko ibilbidea Irungo Santiago Nazioarteko Zubian hasita, eta GI-3452 errepidea jarraituta, irteeratik 7,5 km-ra pista-bidegurutzera iristen da. Aurrera egingo dugu eta jaisten hasiko gara. Pixka bat igo ostean, 8,5 km-an (GI-2134) Gurutze hotelera (Gurutze auzoa) iritsiko gara. Hori jada Oiartzunen izango da.\nIa kilometro batez errepide hau jarraituko dugu eskuinean irteten den zementuzko pistaraino. Hori hartu eta Oiartzungo hiriguneraino iritsiko gara. Hasieran pixka bat igo eta, ondoren, azkeneko 500 metroak behera egingo ditugu San Juan kaleraino. Bertan aldapa oso nabarmena da. Kale honetatik jaitsita ezkerraldean Lourdeseko Amabirjinaren irudia ikusi ahal izango dugu. GI-2134 gurutzatu eta Done Eztebe plazara iritsiko gara. Bertan Oiartzungo udaletxea aurkituko dugu.\nOiartzungo hirigunetik irten eta garbitoki zaharra igaro ostean, oinezkoentzako bidea (Arditurriko Bide Berdea) aurkituko dugu. Oinezkoen eta bizikleten pasabidea da. Artikutzako errepidea zeharkatu ondoren, Iturriotz auzora iritsiko gara. Ozenzio kalean gora egingo dugu. Ondoren, ahateak eta faisaiak dauden finka zeharkatuko dugu eta berehala errekarantz jaisten den bidexka aurkituko dugu. Zubitxo bat erabiliko dugu hori zeharkatzeko.\nBide estu eta harritsua hartu ostean, bidea pista batera iristen da eta zenbait aldiz igo eta jaitsi ondoren, gailurrera. Bertatik behitegiraino iritsi arte, bide belartsua eta basoa zeharkatu behar dira. Berehala gurutzatu beharreko errepidera iritsiko gara, hesia zeharkatu eta bide aldapatsuan gora egin beharko dugu. Bide hori hesi batek mozten du. Berriz ere zeharkatu egin beharko dugu eta gora egiten jarraituko dugu, baina oraingoan zementuzko pistetatik. Une batez Añarre Zarra nekazalturismoa aurrean izango dugu eta kilometro batez haritzez eta pagoz osatutako basotxoa zeharkatuko dugu. Goi-tentsioko dorrearen alboan bidexkak behera egiten du. Bidea oso aldapatsua da eta, beraz, baita oso irristakorra ere. Azkenean errekara iritsiko gara.\nHemendik Santiagomendiko ermitaraino bideak gora egiten du. Frantxilla Berri askaldegira iritsiko gara, Landarbasora daraman errepidearen alboan kokatuta dago. Eskuinalderantz joko dugu ezkerraldeko lehenengo bidea hartu arte. Puntu honetan Belabaratzeko aterpea 2 km-ra dago, Errenteriako Zamalbide auzoan.\nLurreko, belarreko eta zementuzko bideak txandakatuz, edateko ura ematen duen iturriraino iritsiko gara, hain zuzen ere, Santiagomendiko ermita baino pixka bat lehenago, jada Astigarragako udalerrian.


'La Jaula de las Locas' abuztuaren 18an iritsiko da Arriaga Antzokira - Deia\n'La Jaula de las Locas' abuztuaren 18an iritsiko da Arriaga Antzokira\ndeia.eus 06.05.2022 | 20:00\nLa Jaula de las Locas abuztuaren 18an iritsiko da Arriaga Antzokira, Aste Nagusian musika jartzeko. Hain zuzen ere, musikalak 30 emanaldi eskainiko ditu irailaren 11ra arte, eta sarrerak salgai daude dagoeneko 20 eta 59 euro arteko prezioan.\nNostromo Live-k ekoitzia, Àngel Llàcer eta Manu Guix-en zuzendaritzapean eta Miryam Benediteden koreografiekin. Ikuskizunean 24 artista eta musikarik jardungo dute zuzenean, eta Àngel Llàcer bera eta Ivan Labanda dira protagonistak, biek egiten baitute Zazarena.\nLa Jaula de las Locas ikusle guztientzako ikuskizuna da. Tramak tonu dibertigarri eta ironikoa duenez, musikala ikusle guztientzako komedia ezin hobe bihurtzen da, eta mundu osoko milioika pertsonen txaloak jaso ditu jada. Arriaga Antzokiak gaur bertan jarriko ditu salgai abuztuaren 18tik (estreinaldiko egunetik) irailaren 11ra bitartean eskainiko dituen 30 emanaldietarako sarrerak.\nLa Jaula de las Locas (La Cage aux folles), jatorriz, Jean Poiret antzerkigile frantsesak idatzi eta antzeztutako antzezlana da, 1973an Parisen estreinatu zena. Antzezlan gisa, 2.000 emanalditik gora egin zituen eta 15 urtez jarraian egon zen ikusgai.\nEszenaratze berri hau Jerry Herman eta Harvey Fiersteinen formatu handiko bertsio musikalean oinarritzen da, 1983an Broadwayn estreinatu zen eta sei Tony sari irabazi zituen hartan. Horrez gain, 2010eko Broadwayren bertsio revivala ere hartzen du erreferentzia gisa, hiru Tony Sari eta hiru Drama Desk Awards irabazi zituena. La Jaula de las Locas generoaren historian bereziki garrantzitsua den ikuskizuna da, sozialki sentikorrak diren gaiak modu ireki eta optimistan eszenaratzeko estiloan eta moduan eragin erabakigarria izan duena.\nLa Jaula de las Locas Broadwayko historian mila emanaldiak gainditu zituen lehen musikala izan zen, eta baita besaulki-patioko sarrerak 47.5 dolarretan kobratu zituen lehena ere. Broadwayn izandako arrakastaren ondoren, La Cage aux folles West Endera iritsi zen, eta baita Berlinera ere, eta orduz gero etengabe antzeztu da mundu osoan. Historiako musikalik ezagunenetakoa da eta hainbat dira zinemarako egin diren egokitzapen arrakastatsuak. Testuaren gaztelaniazko bertsioa Roser Batalla eta Roger Peñarena da.


Juanra Madariagak Sisha Pangma igoten bizi izandakoak 'eSPedizioa. Mendi ororen pisua' liburuan jaso ditu - bizkaie.biz\nJuanra Madariagak Sisha Pangma igoten bizi izandakoak 'eSPedizioa. Mendi ororen pisua' liburuan jaso ditu\nNagore Ferreira Zamalloa\t2015-05-13 15:54 Kulturea\nSisha Pangma 8.027 metro dituan mendiaren tontorrera igon eta Unai Elorriagaren SPrako tranbia liburuaren azkenengo kapitulua irakurri eban Juanra Madariaga idazle eta mendizaleak 2011ko maiatzean. Behe kanpalekuan idatzitakoak batu ditu eSPedizioa. Mendi ororen pisua (Txalaparta) liburuan, mendiaren inguruko gogoetak, alpinista handien ganeko kontuak, edur artean desagertutako lagunak, bakardadea eta beste hamaika kontu.\nGeorge Malloryyk Virginia Woolfen Bidaiaren amaiera eroan eban Everestera, 1924an; eta, Fritz Luchsingerrek, Rainer Maria Rilkeren Duiniar elegiak, 1983ean. Juanra Madariagak be 2011ko espedizinoa atontzen ebilela, ze liburu eroan erabagi behar eban, eta Elorriagarena aukeratu eban.\nBidaia liburuak gustau ez arren, Juanra Madariagaren liburuak lehenengo irakurraldian harrapatu ebala onartu dau Mikel Soto Txalapartako editoreak. Mendizaletasunaren atzean benetan zer dagoan erakusten dau lan honek, ze gogorra dan. Eta ganera mendizaleek literatureagaz daukien harremana erakutsi deust, ganeratu dau.\nUnai Elorriaga SPrako tranbia liburuaren egilea be aurkezpenean izan da. Madariaga bueltan zala jakin eban bere liburua SPko, Sisha Pangmako, puntan izan zala. Ames moduko bat izan zan. Nik oso modu teorikoan egin neban gauza bat, nik mendiaz asko jakin barik, mendi horretako tontorrera heldu zan. Emozionauta nengoen, gogoratu dau. Madariaga poetea dala igarri egiten da, Elorriagaren ustez. Badagoz perla batzuk testuan, ikusten da Juanra poetea dala, esan dau.\nHasiera-hasieratik euki eban proiektua buruan Madariagak, halanda ze, liburuaz gan, argazki makinea be eroan eban, eta tranbia txiki bat be bai, irudi batzuk grabetako. Beheko kanpalekuan idatzitako gogoetek osotzen dabe liburua, hango bakardadean sentidutakoak. Mendia desmitifikau gura izan dau, han kristorenak pasetan doguz. Bueltan, etxean zala, idatzitakoak harriduraz irakurri izan ditu. Batzutan ez dot gogoratzen noiz idatzi dodazan be ez, edo zergaitik. Han idatzitakoari errespetua handia deutsot, bere balorea dauka, horregaitik gauza giotxi aldatu dodaz, azaldu dau egileak.\nEtxean edo 6.800 metrora dagoan kanpalekuan sano desbardin idazten da, idatzitakoak beste pisu eta neurri bat dauka. Etxean edo 6.800 metrora dagoan kanpalekuak sano desbardin idazten da, idatzitakoak beste pisu eta neurri bat dauka. Asko sufriduten da mendian, egoera benetan gogorrak bizi izan ditu Madariagak. Egoera gailendu egiten jatzu batzutan, han goian bizitzea ezin da kontrolatu, eta bizitzan itxiko deutsun arrastoa be ez, adierazo dau.\nEguenean liburuan oinarritutako errezitaldia eskainiko dau Unai Elorriaga idazleagaz eta Juanjo San Sebastian mendizaleagaz batera, Bilboko Bidebarrietan, 19:00etan.


Free chat Helmstedt Landkreis. Ausazko arrotz doan txateatu berehala Helmstedt Landkreis tik.\nFree chat Helmstedt Landkreis\nOngi etorri Chatroulette Helmstedt LandkreisEdozein lekutan, munduko pertsona aleatory bat konektatzeko. Chatroulette Helmstedt Landkreis dezakezu honako aukeren artean aukeratu:- Guztiak pertsona mota Helmstedt Landkreis doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nHelmstedt Landkreis hirien zerrenda:


Intsinis pinua | Grav\nIntsinis pinua enbor garai eta zuzeneko zuhaitza da, orratz formako hostoak ditu, eta koniferoen taldekoa da. Pinuaren egurra kalitate onekoa da, erretxinatsua gutxi gorabehera, eta tradizionalki eraikuntzarako, altzari, ate, zoru, egitura egiteko eta beste arlo askotarako erabili izan da. Landaretza mota zaharrenetako bat da, 300 milioi urte inguru ditu-eta.\nPinua da espezie nagusia basoberritzeetan, oso emankorrak ez diren eta degradatuta dauden lurretan bizirauteko gai baita. Edozein tenperatura jasaten du eta haizeari aurre egiten dio, beraz, 200 urtez bizi daiteke.\nGJH 15.c: Isileko ehizaren aurkako borroka\nEzagutzen diren animalia-espezieen % 22 – hau da, ia lautik bat – desagertzeko arriskuan dago, bai espezie inbaditzaileen mehatxuagatik, bai gizakiaren esku-hartzeagatik. Horregatik, NBEk isileko ehizaren eta espezie babestuen trafikoaren aurkako helburua ezarri ditu bere helburu jasangarrietan. Tokiko komunitateen ahalmena handitzea eskatu du Erakundeak, bizirauteko aukera jasangarriak sustatzeko.\nGainera, borroka horrek espezie horiek babesteaz gain, pandemia berriak ere saihestuko lituzke: kalkuluen arabera, gaixotasun ezagunen % 60 – eta gaixotasun infekzioso berrien % 75 – zoonotikoak dira, hau da, animalietatik pertsonetara igarotzen dira. Beraz, trafiko mota horren aurka borrokatzea gure osasuna maila globalean babesteko oinarrizko neurria ere bada. Legedian ahultasunak jorratzeak eta herrialdeen artean bateratzeak krimen horiek murrizten lagunduko luke, NBEren iritziz.\nArabak ehizarako debekualdiei buruzko foru-agindua du, gai hori modu espezifikoan arautzeko, eta, horren bidez, hainbat ehiza-metodo selektibo debekatzen dira, hala nola loturak eta zepoak. Halaber, orkatzen eta basurdeen isileko ehiztarien aurkako neurriak ere hartu ditu, aipatutako araudia bete ezean.\nEzagutu itzazu gure ingurumen-ekintzak


Julen Astigarraga: "Birsortzen ari diren basoen hazkuntzak azkarragoak dira baina klima aldaketaren eraginen aurrean zaurgarriagoak izan daitezke" — Unibertsitatea.Net\nHemen zaude: Hasiera › Ziztu bizian › Julen Astigarraga: "Birsortzen ari diren basoen hazkuntzak azkarragoak dira baina klima aldaketaren eraginen aurrean zaurgarriagoak izan daitezke"\nJulen Astigarraga: "Birsortzen ari diren basoen hazkuntzak azkarragoak dira baina klima aldaketaren eraginen aurrean zaurgarriagoak izan daitezke"\n2021/11/11 - Unibertsitatea.net\nJulen Astigarragak (Oñati, 1994) Geografia eta Lurralde Antolamenduko Gradua egin zuen UPV/EHUn. Australian lanean egon ostean Ekologia Masterra egin zuen Madrilgo Unibertsitate Autonomoan eta argi ikusi zuen ikerketa eta zientzia atsegin zituela.\nGeografia eta Lurralde Antolamendua ikasi eta ikerketaren munduan murgildu zinen gero.\nGeografia eta Lurralde Antolamenduko Gradua egin nuen Euskal Herriko Unibertsitatean eta ondoren Australiara lanera joateko aukera sortu zitzaidan. Geografiako graduan beti biogeografiak erakarri nau gehien eta graduan egin nituen praktikak eta gradu osteko lehen lana ere arlo horretara bideratu nituen. Australiatik itzuli nintzenean ez nuen garbi ikerketara bideratu nahi ote nuen nire etorkizuna baina ondoren Ekologiako Masterra egin nuen Madrilgo Unibertsitate Autonomoan eta bertan garbi ikusi nuen ikerketa eta zientzia zela benetan atsegin nuena. Ezagutza berria sortzeak benetan asebetetzen nau eta nik uste zientziak eta kasu honetan ekologiak aukera hori ematen zidala ikusi nuela nolabait.\nKlima aldaketak eta gizakiaren kudeaketak basoetan duten eragina ikertzen ari zara.\nMasterra Madrilen egin nuenez bertan sortu zitzaidan tesia egiteko aukera. Gauzak horrela, doktoretza egiteko Eusko Jaurlaritzako laguntza eskuratzeko zortea izan nuen eta egun, Madrileko Alcaláko Unibertsitatean ari naiz tesia egiten, FORECO (Forest Ecology and Restoration Group) ikertaldean. Talde oso zabala da baina taldearen izenak dioen moduan, batik bat baso ekologiaren eta ekosistemen leheneratzean inguruan ikertzen dugu.\nNire kasuan, tesian bi galdera nagusiri erantzuteko ahaleginetan nabil. Alde batetik, klima aldaketak basoetan duen eragina ikertzen dut ipar hemisferioko baso inbentarioetako datuak erabiliz. Bestalde, klima aldaketak basoetan duen eragina baso kudeaketa ezberdinek (iraganekoak eta gaur egungoak) nola moldatzen duten ikertzen dut.\nBasoen egiturak duen garrantzia ikusteko azalera handietako basoen inbentarioak aztertu dituzue batetik.\nBasoen bilakaera aztertzea oso zaila da, izan ere basoen dinamikak edo bizi erritmoak oso motelak dira gureekin alderatuz. Adibidez, zuhaitz bakarrari erreparatzen badiogu, zuhaitz horren dinamikak ikustea oso-oso zaila da (ziur aski ez da hilko gu bizi garen artean). Horregatik milaka eta milaka zuhaitz aztertu behar ditugu batera. Noski, hori egiterakoan ezin dugu zuhaitz bakoitza xehetasun guztiekin aztertu. Ondorioz, azken hamarkadetan milaka erakunde ezberdinek hartutako datuetan oinarritu beharra daukagu. Bertan, langile ugari urteetan zehar basora joan dira, eta prozedura berdinarekin eta toki berean, zuhaitz bakoitza neurtu, markatu eta beraien bizi baldintzak aztertu dituzte.\nLan zama eta gastu hori guztia bere gain hartzeko gaitasuna duen erakundea normalean estatua izaten da. Ondorioz, orokorrean estatuaren egitasmoa denez, datuak publikoak izaten dira eta Internet bidez eskuratu daitezke. Hala ere, herrialdearen arabera zenbait akordio sinatu beharra dago eta gustatuko litzaigukeena baino askoz zailagoa izaten da datuak eskuratzea. Egun adibidez, Europako eta Estatu Batuetako baso inbentarioekin ari naiz lanean. Izugarrizko datu basea da eta oso galdera interesgarriak erantzuteko gaitasuna ematen digu. Hala ere, datuen akordioekin beti kontuz ibili behar izaten dugu.\n... eta bestetik, azalera txikietako basoetako zuhaitzen hazkundea ere kontutan hartu duzue.\nDendrokronologia bidez neurtzen dugu zuhaitzen hazkuntza (Grezieraz dendros-ek zuhaitza esan nahi du eta chronos-ek denbora). Zuhaitzek hazkuntza eraztunak sortzen dituzte urtero eta eraztun hauen zabalera neurtuz zuhaitzen adina jakiteaz gain urte bakoitza nolakoa izan zen jakin dezakegu. Baliabideak mugatuak izan ziren urteetan (adibidez izozteen edo lehorteen ondorioz) eraztunak estuagoak izaten dira eta baliabideak anitzak diren urteetan aldiz, zabalagoak. Eraztun berriena, zuhaitzaren azalaren justu barnean kokatzen da eta zaharrena aldiz zuhaitzaren zentroan. Egungo klima aldaketaren eragina ezagutzeko baliagarria izateaz gain, beste hainbat datu eskuratu daitezke dendrokronologiari esker, hala nola, iraganeko klimaren berreraikuntzak egiteko edo iraganeko inperioak noiz loratu eta erori ziren ezagutzeko balio dezake. Egun adibidez, nire tesiaren parte, dendrokronologiaren bidez Oñatiko pagadiak klima aldaketari nola erantzuten ari diren ikertzen ari gara.\nEmaitzak gero elkartu egin dituzue. Zer diote emaitzek?\nNik uste, biak, ikerketa lokalak eta globalak direla beharrezkoak. Izan ere, nahiz eta mundu globalizatu eta elkarkonektatu batean bizi, ikerketa lokalak tendentzia globalak ulertzeko ezinbestekoak dira. Adibidez Iberiar Penintsulako basoei dagokionez, oro har, mundu mailako tendentzia antzerakoak ikusten ditugu: hilkortasun tasak hazi egin dira eta birsorkuntza eta hazkuntza tasak gutxitu. Klima aldaketari dagokionez, bere efektuak areagotzen ari direla ikusten dugu, hein handi batean demografian eman diren aldaketa horiek azalduz. Azpimarratzekoa da, klima aldaketaren eragina ez dela lineala ez eta egonkorra denboran zehar, ekologia zeinen konplexua izan daitekeenaren adierazgarri. Emaitzek diotenaren arabera geroz eta eragin handiagoa du klima aldaketak. Horretaz gain, basoen zaurgarritasunaren areagotzea batik bat XX. mendeko bigarren erditik hona eman diren aldaketen ondorio izan dela ere ikusi dugu, batik bat nekazaritzaren abandonuak eta baso kudeaketa tradizionalaren gutxitzeak eraginda.\nBeraz, klima aldaketak baso egitura jakin batzuetan gehiago eragiten du beste batzuetan baino. Zein neurri hartu beharko lirateke?\nArgi dago baso egituraren arabera klima aldaketaren eragina ezberdina dela eta Amazonasko oihanean edo Errusiako basoetan ematen ari diren aldaketak ez direla berdinak. Hala eta guztiz ere, atzerantz egin eta irudi orokorrago bat hartzen badugu badirudi klima aldaketa ia beti presente dagoela. Horretaz gain, gizakion eragin zuzena ere begi bistakoa da gure basoetan. Euskal Herriko basoak ere nekazaritzaren abandonuaren eta baso kudeaketa tradizionalaren gutxitzearen ondorioz hazten ari dira eta aldaketa horiek gertutik jarraitzea oso garrantzitsua dela uste dut. Adibidez, orain arte ikusi denaren arabera birsortzen ari diren basoen hazkuntzak azkarragoak direla dirudi lehendik ezarritako basoena baino, baina klima aldaketaren eraginen aurrean zaurgarriagoak dira. Bestalde, zuhaitz exotikoen landaketak aipamen berezia merezi duela uste dut Euskal Herrian. Aztertu dugunaren arabera, landaketetan ere hilkortasun tasak gorantz doaz eta hein handi batean jarraipen faltagatik dela esango nuke. Egun landaketek iraganean ematen zituzten baino askoz irabazi baxuagoak ematen dituzte, eta zenbaitetan entzun izan dut Euskal Herriko produktibitate handiko basoek garrantzi izugarria dutela karbono xurgapenean, naturan oinarritutako soluzio moduan. Egia da, Euskal Herriko basoak klimaren eta landatu diren espezieen ondorioz oso produktiboak direla biomasa aldetik. Horrek esan nahi du hazkuntza azkarrekoak direla eta karbono ugari xurgatzen dutela. Hala eta guztiz ere, azken ikerketek garbi erakusten dute azkarren hazten diren espezieak (eta baita indibiduoak ere) azkarren hiltzen direnak direla, beraz argumentu honek ez luke pisu gehiegirik edukiko epe ertain luzera begira. Hala ere, asko ikertu beharreko gaia dela uste dut espezie bat edo beste faboratzea klima aldaketaren izenean, oso ongi ikertu behar baita espezie berrien sartzapenak zein ondorio izango dituen bertako ekosistemetan. Gure ingurura begiratu besterik ez dugu orain dela pare bat urte banda marroiak eragin zuen sarraskia antzemateko konifera landaketetan.\nZein da basoen etorkizuna?\nDemografian eta karbono xurgapenean zentratuko naiz, egun pil-pilean dauden gaiak dira eta.\nErreferentzia puntu bat hartuz (adibidez XX. mende hasiera), azken ikerketek diotenaren arabera badirudi hilkortasun tasak igotzen ari direla eta hildako zuhaitzak ordezkatzen dituzten zuhaitzak geroz eta txikiagoak direla altueran eta geroz eta baso gazte gehiago ditugula. Horretaz gain, birsorkuntza tasak eta hazkuntza tasak gorakada jasan dute XX. mendean zehar, baina hazkuntza horiek motelduz doaz.\nEgun, basoek gizakiok isuritako CO2-aren %20-30 bitartean xurgatzen dute mundu mailan. Hau batik bat gertatzen da karbono gehiketa honek zuhaitzen hazkuntza tasak areagotzen dituelako baina egun ikusten ari gara hilkortasun tasak ere areagotzen ari direla eta badirudi hilkortasun tasa horiek hazkuntzak tasak balantzatzen ari direla (prozesu kontrajarriak etorkizunera begira zalantza asko sortzen dizkigutenak).\nEtorkizunera begira, badirudi bai fenomeno naturalak eta baita gizakiak zuzenean eragindakoak (lur erabileretan ematen diren aldaketak adibidez) datorren hamarkadetan gora egingo dutela. Orokorrean ebidentziek diote oso probablea dela hilkortasun tasak goraka jarraitzea baina aldiz birsorkuntzak eta hazkuntzak behera egingo dutela aurreikusten da, nahiz eta ez izan modu orokortuan. Honek esan nahi du etorkizunean ziur aski basoek geroz eta CO2 gutxiago xurgatuko dutela mundu mailan.\nIkerketaren zein puntutan zaude?\nUrte bat eta pare bat hilabeteko kontratua dut oraindik doktoretza amaitzeko. Klima aldaketaren eragina Iberiar penintsulako basoetan aztertzen duen lan bat argitaratuta dut eta orain Oñatiko lanarekin eta Europa eta Estatu Batuetakoarekin ari naiz batik bat lanean. Eskala lokaletik herrialdeko eskalara eta eskala globalera klimaren eragina basoetan nola aldatzen den ulertzen saiatzea da helburua.\nDoktoretza alde batera utzirik, urte hauetan eskuratu dudan ezagutza gizarteari laguntzeko erabiltzea gustatuko litzaidake eta ahalegin horretan nabil. Adibidez, basogintzaren gaiak azken urteetan berriz indarra hartu duenez, Oñatiko Udalarekin basogintzaren gaia lantzen ari gara, herriko basogintzari norabide bat eman guran. Zentzu horretan, Gipuzkoako Foru Aldundiarekin ere harremanetan jarriak gara. Ea zientzialariak eta kudeatzaileak elkarlanean aritzea lortzen dugun gizarte guztiari mesede egiteko helburuarekin.\nEsperientzia oso interesgarria izan zen egia esan. Euskal Herrian horrenbeste ikerketa interesgarri eta ikerlari bikainak formatzen ari direla ikustea sekulakoa da. Ikerlari gazteak milaka gai ezberdinetan buru belarri lanean ari direla ikusteak etorkizuna itxaropen handiagoz ikustea ahalbidetzen dit. Ikerlari horiek guztiak eta beraien ikerketan bistaratzeko Txiotesia ideia bikaina dela uste dut. Izan ere, ikusten ez dena oso zaila da ulertzen.\nEtiketak: txiotesia Lurra_eta_espazioaren_zientziak Ekologia Geografia elkarrizketa


Free chat Ananindeua. Ausazko arrotz doan txateatu berehala Ananindeua tik.\nOngi etorri Chatroulette AnanindeuaEdozein lekutan, munduko pertsona aleatory bat konektatzeko. Chatroulette Ananindeua dezakezu honako aukeren artean aukeratu:- Guztiak pertsona mota Ananindeua doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nAnanindeua hirien zerrenda:


Hiru urteren ondoren, GoboLinux 017 bertsio berria hemen da eta hauek dira bere aldaketak | Linuxetik\nDarkkrizt | | Eguneratua 10/06/2020 18:55 | Banaketak\nAzken bertsiotik hiru urte eta erdi igaro ondoren, bertsioaren bertsio berria Linux banaketa "GoboLinux 017". Hau banaketa askoren desberdina da beste banaketa batzuk, fitxategi hierarkia tradizionala kudeatu beharrean Unix-en oinarrituta, direktorio zuhaitz pila eredua erabiltzen da, eta bertan programa bakoitza direktorio bereizi batean instalatuta dago.\nErroa GoboLinux-en / Programak, / Erabiltzaileak, / Sistema, / Fitxategiak, / Muntatu eta / Biltegi direktorioek osatzen dute. a Abantaila aplikazio beraren bertsio desberdinak instalatzeko gaitasuna da paraleloan eta sistemaren mantentze-lanak erraztu, adibidez, programa bat kentzeko, hari lotutako direktorioa kendu besterik ez dago.\nFHSrekin bateragarria izateko, fitxategi exekutagarriak, liburutegiak, erregistroak eta konfigurazio fitxategiak ohiko / bin, / lib, / var / log eta / etc direktorioetan banatzen dira esteka sinbolikoen bidez.\nAldi berean, direktorio horiek ez daude erabiltzailearen lehenespenez ikusgai, kernel modulu berezi bat erabiltzeari esker, direktorio horiek ezkutatzeaz arduratzen baita.\nNabigazioa errazteko fitxategi moten, banaketak / Sistema / Indizea direktorioa dauka, eta bertan hainbat eduki mota lotura sinbolikoekin markatzen diraAdibidez, / System / Index / bin azpidirektorioan eskuragarri dauden fitxategi exekutagarrien zerrenda, partekatutako datuak / System / Index / share eta liburutegiak / System / Index / lib (adibidez, / System / Index / lib) /libgtk.so-k /Programs/GTK+/3.24/lib/libgtk-3.24.so) aipatzen du.\nPaketeak eraikitzeko ALFS proiektuaren lorpenak erabiliz (Linux hutsetik automatizatuta). Eraikuntza gidoiak exekutatu "Errezeta" moduan, hasten denean, programaren kodea eta beharrezko mendekotasunak automatikoki kargatzen dira.\nInstalazio azkarra egiteko berreraikitze gabeko programak, Bi biltegi eskaintzen dira dagoeneko muntatutako pakete bitarrekin: ofiziala, banaketa garatzeko taldeak lagunduta, eta ofiziala, erabiltzaileen komunitateak osatua. Banaketa-kitak modu grafikoan eta testu moduan funtzionatzea onartzen duen instalatzaile baten bidez instalatzen da.\n1 GoboLinux 017-ren berri nagusiak\nGoboLinux 017-ren berri nagusiak\nBertsio berri honetan, garatzaileek errezetak kudeatzeko eta garatzeko eredu sinplifikatu bat proposatzea, GoboLinux eraikuntza muntatzeko tresnekin guztiz integratuta dagoena. Errezeten zuhaitza Git biltegi normala da orain, GitHub-en bidez kudeatu eta sistemaren barruan klonatu / Datu / Konpilatu / Errezetak direktoriora, bertatik Errezetak GoboLinux eraikuntzan zuzenean erabiltzen dira.\nErabilgarritasuna Lagundu Errezeta, Recpie fitxategi batean oinarritutako pakete bat sortzeko eta GoboLinux.org zerbitzarietara igotzeko erabiltzen da berrikusteko, orain sortu klon lokalaren adar bat Git biltegitik, le gehitu errezeta berria eta bidali erretiratze eskaera helbiderazuhaitz nagusia GitHub-en.\nIragarkian aipatutako beste aldaketa bat ingurune baten etengabeko hobekuntza erabiltzailean oinarritutako leiho kudeatzaile minimalistaAwesome.\nBestalde, pluginak Lua hizkuntzan konektatuz Awesome oinarritzat hartuta, leiho mugikorrekin egiten da lana, erabiltzaile gehienentzat ezaguna da, mosaiko diseinurako aukera guztiak gordetzen dituen bitartean.\nWidgetak hobetu egin dira Wi-Fi, soinua, kontrolatu bateriaren potentzia eta pantailaren distira, gainera Bluetooth-erako widget berria gehitu da eta pantaila-argazkiak sortzeko tresna ezarri da.\nBanaketa osagaien bertsio eguneratuak.\nGidari berriak gehitu dira.\nPython 2 interpretariarentzako laguntza eten egin da, banaketatik erabat kendu da eta estekatutako sistema script guztiak berriro egin dira Python 3-rekin lan egiteko.\nGTK2 liburutegia ere konposiziotik kendu da (paketeak GTK3-rekin bakarrik bidaltzen dira).\nNCurses lehenespenez Unicode euskarriarekin (libncursesw6.so) sortzen da, libncurses.so aukera, ASCIIra mugatuta, banaketatik kanpo geratzen da.\nSoinu azpisistema PulseAudio bihurtu zen.\nInstalatzaile grafikoa Qt 5-era itzuli da.\nBanaketari buruz gehiago jakiteko edo sistemaren irudiak lortzeko interesa baduzu, egin dezakezu bere webgune ofizialetik.\nArtikuluaren bide osoa: Linuxetik » Banaketak » Hiru urteren ondoren, GoboLinux 017 bertsio berria hemen da eta hauek dira bere aldaketak\nSQLite 3.32 bertsio berria hemen dago eta hauek dira bere berriak


Industriak izoztu egin du butano-bonboiaren prezioa 2009ra arte | Consumer\nIndustriak izoztu egin du butano-bonboiaren prezioa 2009ra arte\nKostuaren mantentze horrek eragin positiboa izan dezake KPIan.\nEgilea: mediatrader 2008-ko irailak 12\nButano-bonbaren prezioa ez berrikustea erabaki du Industria Sailak. Urriaren 1ean izango da. Hiruhilabeteko erregulazioei buruz indarrean dagoen araudiaren arabera, kostua egun horretan eguneratu beharko litzateke, baina Ministerioak erabaki hori justifikatzen du kontsumitzaileak babesteko.\nEnergiaren Batzorde Nazionalak (CNE) ekainean onartu zuen Industriaren proposamena: butano-bonboiaren prezioa %2,4 jaistea, 14,1 eurotik 13,76 eurora, eta uztailaren 1ean jarri zen indarrean. Berrikuste automatikoa aplikatuko balitz, haren prezioa% 9,01 igoko litzateke, egungo 13,76 eurotik 15 eurora.\nHorrela, oraingo prezioak behin-behinekoz mantenduko dira hurrengo urtarrileko berrikuspena egin arte. Azalpena hauxe da: lehengaiaren kotizazioen bilakaera ekainean, uztailean eta abuztuan, urriaren 1etik aurrera aplikatu beharreko prezioa eratzeko aldia “espekulazio-mugimenduen emaitza izan da, eta aldi berean kontuan hartu da petrolio gordinaren prezioaren egungo neurrizko egoera, horri baitagokio gasaren prezioa”.\nPrezioa “izozteak” ez dio banatzaileen ordainsariari eragingo, lehengaiaren eta pleiten kostuari bakarrik baitagokio, ez merkaturatzeari. Bonbaren prezioaren mantentze horrek eragin positiboa izan dezake Kontsumoko Prezioen Indizean (KPI). Abuztuan, datuek bi hamarreko jaitsiera izan zuten uztailarekiko, eta urtetik urterako tasa lau hamarren jaitsi zen, %4,9raino, lau hilabetez jarraian goraldiak izan ondoren izandako lehen jaitsiera.\nBestalde, Petrolioaren Gas Likidotuen Operadoreen Elkartearen ustez, butano-bonbonbonaren prezioaren izozteak gatazka soziala eragin lezake atzeraldian dagoen sektore horretan, eta sektore horren salmentak% 6 jaisten dira urtean. AOGLk onartzen du petrolioaren prezioa, butanoaren lehengaia, jaisten ari dela, baina aldi berean dolarra euroaren aurrean berreskuratzen ari da, eta horrek, neurri handi batean, petrolio gordina merkatzearen eragina xurgatzen du. Ildo horretatik, elkarteak uste du asmo politiko argia dagoela Ministerioaren erabaki horren atzean, butanoa KPIa kalkulatzeko erabiltzen den prezioen saskian sartuta baitago.\nbutano-bonbona industria-eu kostu mantenimiento-eu precio-eu


Oteiza eta Basterretxearen lanaz • ZUZEU\nEgun samin bezain ederrak izan dira Nestor Basterreatxearen heriotzaren inguruko hauek. Lagunaren desagerpenarekin batera, hark utzitako oroimenaren gozoa bizi izan dugu ezagutu genuen guztiok, nik uste. Haren bizipoza, sortzeko grina eta onberatasuna ez dira, gero, erraz aurkitzen diren horietakoak.\nMintzabide ugari izan ditugu gertaeren berpiztea ekarri digutenak, batez ere Zorroagan egin zen agur-ekitaldi bikainera bildu ondorenean… Baina baita elkarrizketa pribatuagoetan ere, kasu, kanpotik etorritako lagunen batekin, preseskiago Drew Hammond lagunarekin.\nAzken 20 urteotan, zenbatetan mintzatu ote gara Oteiza eta Basterretxearen lanez, ekultura eta euskal arteaz, oro har? Baina oraingoan ere, lagunari zor diot ikuspegi berri bat, Oteiza eta Basterretxearen lanen arteko desberdintasuna teorizatzeko baliagarri zaidana.\nNiretzat bezala, lagunarentzat ere Oteizaren Kutxa metafisikoa da oriotarraren obran gailurrik esanguratsuena.\nBasterretxearen lanean ere, bat gatoz Serie kosmogonikoa aipatzean garrantzizkoen bezala.\nJakina gauza asko aipa daitezkeela bataren eta bestearen lanak desberdintzeko, bistan da, esaterako, Basterretxea hobea zela marrazkigintzan eta Oteiza bolumengintzan, (niretzako), baina artistaren portaera aldetik zein izan dute aldea? Zertan izan dira desberdinen?\nBistan da Oteizaren astindu kulturalak ez duela parerik izan gurean XX. mendearen bigarren erdian. Baina hori egia den bezalaxe, beste baieztapen bat ere egin daiteke: Oteizaren eskulturak ez du Euskal Herririk behar esplikatua izateko. Oriotarraren lana eskulturaren beraren historiarekin dago txertatuago beste ezerekin baino. Ironikoki esateko, harreman handiagoa dauka Malevitx eta konstruktibista errusiarrekin, Gernikako Arbolarekin baino. Beste modu batera esanda, Oteiza izan balitz alemaniarra, espainiarra edo beste edonongoa, berdin egingo zukeen bere obra eta kutxa metafisikoa.\nBasterretxearen obran, ostera, Euskal Herria (kontzeptu antropologiko eta politiko moduan) beti egon da txertatua, edo, hobeto esan, osagai eta mami izan da arte-esperimentazio etengabearekin batera. Zentzu horretan bakarra izan da Basterretxea bere belaunaldian. Ez Chillidak, ez beste inork ez du egin halako konfluentziarik. Mendiburuk, agian, egingo zuen ezpal bereko zerbait, baina beste ikuspegi naturazaleago batetik, esango nuke.\nGauza da, Basterretxeak ez duela behar izan diskurtsorik bere obra testuinguruan jartzeko, testuingurua bera izan baitu osagai nagusi: serie kosmogonikoa, hilarriak, Ama-Lur…\nOteizak, ostera, euskal ikuspegi batetik, euskal testuingururik gabeko lanak egin ditu: kutxa metafisikoa, poliedro hutsa, batasun hirukoitz arina… Agian horregatik izan zuen derrigorrezkoa obraz kanpoko diskurtso teorikoa argitaratzea: Quosque tandem, etc. Agian horregatik behar izan zuen hainbeste agerpen eta deklarazio, hainbeste zarata eta purrustada bikain…\nBi artista handi, bi lan itzel, mila aldetatik bereiz daitezkeenak, baina baita aipatu dudan honetatik ere bai, erratuta ez banago, behintzat.


Urola Kostako HitzaSahara Archives - Urola Kostako Hitza\nby karkara.eus Aktualitatea.\t- Api 13, 2018\nEtxeberriak eta Mateosek Mohamed Oriora ekarri zutenetik asko jaitsi da haurrak hartzeko prest dauden familien kopurua. Aurtengorako ere jende gutxik eman du izena, eta Oporrak Bakean egitasmoan parte hartzeko familiei zuzendutako epea zabaldu da, apirilaren 15era...\nIrudietan: Desertuan bizitakoa ez da ispilatzea izan\nby Baleike.Eus\t- Api 5, 2018\nEz, pasa den astean Darahli18 bidaiako lagunek Saharako errefuxiatuen kanpalekuetan bizitakoa ez zen ispilatzea izan, ez, ameskeria, ez begitazioa ere. Denbora askoan barrenean geratuko zaizkie han izandako bizipenak. Hemen dituzue Peio Romatetek ateratako argazki sorta bat....\nSaharar haurrak udan etxean hartzeko familia bila dabil Zestoako Wadna taldea\nby Urola Kostako Hitza\t- Mar 28, 2018\nSaharako haurrak udan etxean hartzeko dei berezia egin die herritarrei Zestoako Wadna elkarteak. Oporrak Bakean programaren barruan etorriko dira haurrak Euskal Herrira, eta, guztira, 130 familia behar dituzte umeak hartzeko. Wadna elkarteko kideek familia horietako batzuk...\nBIDEOA: Darahli18: harrera egin diote Zumaiako espedizioari kanpalekuetan\nby baleike.eus Aktualitatea.\t- Mar 25, 2018\nDarahli18 espedizioko taldea ostiral bazkalondoan atera zen Zumaiatik, eta atzo gaueko 03:00ak aldera heldu da kanpalekuetara. Gaur ongietorriaren eta harreraren txanda izan da Saharara joan diren gazteentzat. Bidaiaren hasieran izan dira, baina, ezusteko batzuk. Izan ere,...\nby Juan Luis Romatet\t- Mar 22, 2018\nBihar arratsaldean abiatuko da Zumaiatik Darahli18 bidaia. Hiru urtean behin Darahli elkarteak antolatzen duen egitasmoa da. Aurten, 90 herritarrek parte hartuko dute. Maria eta Jose ikastetxeko eta Zumaiako Institutuko 70 bat ikasle, Darahliko arduradunak eta gazteei...\nIrudietan: Sahara Marathon elkartasun egitasmoan izan da Iosune Elustondo\nArgazki galeria ikusteko, egin klik hemen....Read More\nSaharako haurrak udan hartzeko bost harrera familia behar dira\nby Urola Kostako Hitza\t- Ots 27, 2018\nSaharar Errepublika Arabiar Demokratikoaren 42. urtemuga kontuan hartuta, Saharautz Elkartasun Taldeak «gaur, inoiz baino gehiago, gure babesa» behar dutela azaldu du. Izan ere, Zarautzen harrera familiarik gabe geratu dira aurten. «Larrialdi dei bat egin beharrean gaude....\nby Urola Kostako Hitza\t- Ots 23, 2018\nOtsailaren 17tik 20ra bitartean, Euskal Parlamentuko, Batzar Nagusietako eta Euskal Autonomia Erkidegoko Udaletako kideek Aljeriara bidaiatu zuten Euskal Fondoko Sahara Koordinazio Unitateak errefuxiatuen kanpamenduetara antolatutako bidaian. Bidaia honetan, Iratxe Zorrozuak (immigrazio zinegotzia) eta Jon Andoni Urdangarinek...\nSahararen aldeko janari bilketa egingo du Darahli elkarteak aste honetan\nby Juan Luis Romatet\t- Urt 17, 2018\nHiru urtean behin, Sahararako kanpamentuetarako bidaia antolatzen du Zumaiako Darahli elkarteak. Ikastetxeetako gazteekin joaten dira errefuxiatuen kanpamentu hauetara, eta haien egoera ezagutzeaz gain, haien bizi kalitatea hobetzeko lanak eta ekintzak egiten dituzte. 85 lagun joango dira...\nby Urola Kostako Hitza\t- Urt 13, 2018\nBederatzigarren urtez jarraian, Saharako errefuxiatuen kanpamenduetara bidaltzeko janari bilketa egiten ari dira gaur, zapatua, Euskal Herriko hainbat txokotan. Khamar Saharar Herriaren Aldeko Azpeitiko elkartea ere ari da bilketa egiten Azpeitian. Sanjuandegiko eta Juan XXXIII auzoko Eroski...


FUKUSHIMAko (Japonia) aukerei buruzko mintegia - SPRI\nGrupo SPRI » FUKUSHIMAko (Japonia) aukerei buruzko mintegia\nFUKUSHIMAko (Japonia) aukerei buruzko mintegia\nIazko urrian, Arantxa Tapia sailburuak gidatutako Ekonomi Garapen eta Azpiegitura Saileko ordezkaritza instituzional bat Japoniara joan zen. Bidaia hartan hainbat bilera egin zituzten bertako agintariekin eta interes industrialeko zentroak bisitatu zituzten. Harrezkero, 2019an etengabeko harremanak izan dira Enpresen Nazioartekotzeko 2017/2020 Planaren barruan lehentasunezkoa den herrialde harekin, bi herrialdeentzat interesgarriak diren sektoreetako ordezkariak hainbatetan etorri direlarik bisitan Euskadira.\nFukushimako prefekturako agintariak eta hango Energia Agentziako ordezkariak Euskadin izan ziren otsailean eta maiatzean, gure enpresen arteko lankidetzarako aukerak aztertzeko eta energia sektoreko eragileen arteko kolaborazioak sakontzeko, lotura formalak sortuz.\nAldi honetan, Fukushimako prefekturako gobernadoreak gidatutako beste ordezkaritza bat etorriko zaigu bisitan, ezagutzera emateko nolako aukerak eskaintzen dituen eskualde hark, zeina bere burua berrasmatzeko beharrean dagoen eta une garrantzitsu batean aurkitzen den energia eta industria sektoreetako estrategiak berritzeko prozesuan.\nHorregatik, Basque Trade & Investment – Nazioartekotzeko Euskal Agentziak eta Fukushimako prefekturak mintegi bat antolatu dute. Atxikita doakizue egitaraua.\nMintegia amaitzean, mokadu bat eskainiko da Japoniako ordezkaritzako kideekin harremanak bideratzeko.\nArantza Tapia sailburua, Eusko Jaurlaritza\nShimizu jn., Japoniak Espainian duen enbaxadako ordezkaria\nKEYNOTE SPEECH Aukerak Fukushiman\nMasao Uchibori, Fukushimako prefekturako gobernadorea\nEuskadik energia berriztagarrien sektorean dauzkan gaitasunak\nEnergia berriztagarrien egungo egoera Fukushiman\nYasuhiro Hattori, Fukushimako Energia Agentziako zuzendari nagusia


ATENEO: "Bizkaiko burdin meatzaritzaren historia" - Topaldiak - Colegio Vasco de Economistas\nATENEO: "Bizkaiko burdin meatzaritzaren historia"\n117 urtez, 1876an hasi eta 1993an Bizkaiko azken meatzea itxi zen arte, 300 milioi tona mineral atera ziren. Gure historiako kapitulu hau berehala ahaztu dugu, eta zaila da ulertzen zergatik. Bizkaiaren gaur egungo egoera eta izaera urte luze horietan egindako lan gogorrari zor zaio, neurri handi batean.\nDenbora tarte horretan, siderurgiak, ontziolak, bankuak, ontzi-enpresak, fundizioak, industria kimikoak, konpainia elektrikoak, azpiegiturak, laguntza industria sendo bat, Bilboko Burtsa eta abar sortu ziren, eta Bizkaia goi mailako potentzia industrial bihurtzera heldu zen. Bestalde, immigrazioak eragin sozial handia izan zuen; batetik, meatzeetan eta horien ondoriozko zerbitzuetan behar zen laneskua zela eta; eta, ondoren, industrializazio prozesua zela eta. Horrek gure lurraldearen mapa soziala guztiz eta behin betiko eraldatu zuen.\nAteratako mineral motak\nItsasadarra, prozesuaren gidalerroa\nMeatzaritzaren bilakaera eta amaiera 1876-1993\nMeatzeen eragina Bizkaiaren garapenean\nEuskadiko Meatzaritza Museoa\nRAFAEL HIDALGO.- Ingeniari Teknikoa da ikasketaz. Gaur egungo MCC kooperatiba taldean lan egin du 28 urtez; horietatik, 22 urtetan bi gerentzia kargu eta orduko CLP Enpresa Dibisioaren zuzendariordetza lanak burutu zituen, gaur egun LK. Taldetik irten eta 8 urtez beste bi gerentzia kargu bete zituen. Bere lan jarduera arautuaren azken 5 urteak Aholkulari independente gisa eman zituen. Horrek esan nahi du 35 urte eman dituela zuzendaritza lanetan. Guztira, 47 urteko lan-bizitza egin du askotariko lanpostuetan, laguntzailetik hasita, Zuzendari Teknikora arte.\nRodríguez Arias, 4, 2. ezk.\nNoiztik 18:30 noiz arte 20:30


Altsasuko minak taularatzea | Kultura | Berria\nMaria Goirizelaiak idatzi eta zuzendu du 'Altsasu' antzezlana, eta bihar estreinatuko dute, Bilboko Arriaga antzokian. Ahozko epaiketako transkripzioak izan ditu pieza sortzeko abiapuntu nagusi\nEgoitz Sanchez, Nagore Gonzalez, Ane Pikaza eta Aitor Borobia aktoreak, atzo, Bilboko Arriaga antzokiko hedabideentzako saioan. OSKAR MATXIN EDESA / FOKU Tamaina handiagoan ikusi\n2021eko urriak 27 - Bilbo\nKristal hautsien gainean dabilela dakienaren arretarekin aurkeztu dute Altsasu antzezlana Bilboko Arriaga antzokian. Bihar estreinatuko dute euskaraz, lehenik, eta etzi eta larunbatean gazteleraz. Gaia oraindik bizi-bizi dagoela, oraindik zigorra betetzen ari baitira 2016an Altsasuko (Nafarroa) Koxka tabernan bi guardia zibilekin eta haien bikotekideekin izandako liskar baten harira Espainiako Auzitegi Nazionalak epaitutako zortzi gazteetako sei. Terrorismoa egotzita, 375 urteko kartzela zigorra eskatu zuen haien aurka fiskaltzak, baina, terrorismo akusazioa baztertu, eta bi eta hamahiru urte arteko kondena ezarri zien epaileak. Helegitea jarri, eta laburtu egin zituzten zigor horiek, eta oraindik indarrean dago zigorra zenbaiten kasuan. Errealitate hori fikzionatuz idatzi eta zuzendu du pieza orain Maria Goirizelaiak, eta Egoitz Sanchez, Aitor Borobia, Ane Pikaza eta Nagore Gonzalez aktoreek taularatuko dute. Ahozko epaiketaren transkripzioak baliatu dituzte nagusiki, eta, diotenez, bizikidetzari ekarpen bat egitea izan dute helburu. «Espero dugu Altsasu honekin ikusleari etorkizunerako begirada sendagarri bat eskainiko diogula». Kultur deialdietan ohiko izaten ez diren mikrofono sorta bat ere aurrean daukatela eman ditu azalpenak lantaldeak. Kristal hautsien gainean bezala.\n«Eta hementxe hasi zen guztia. Gau hartan. Egun hartan». Hain justu ere Koxka tabernan izandako liskarra deskribatzen duen pasartea taularatu dute aktoreek hedabideentzat. Guardia zibilek epaitegian egindako kontakizuna baliatu dute horretarako. Euren bertsioa taularatzen dute poliziek. Titare edalontzi bat nola jaurti zieten. Nola itxi zieten bidea komunera bidean. Nola egin zieten irain. Oihu. Mehatxu. Eta, azkenik, nola jo zituzten. «Hogei izango ziren», dio batak. «30 ere izango ziren!», gehitu dio besteak ñabardura. Ostikoak. Ukabilkadak. «Ez dakit nola, baina larrialdietara deitzea lortzen dut», batak, eta besteak berriz ñabardura: «Hori da, ez dakit nola, baina larrialdietara deitzea lortzen du». Eta detaile txiki horiekin uzten du antzezlanak airean Poliziaren bertsioaren benetakotasunari buruzko zalantza.\nPublikoak antzezlana «inarrosita» bukatuko duela espero du zuzendariak. «Hizketarako eta elkarrizketarako gogoz». Azaldu duenez, epaiketa eta kondenak «neurrigabeak» izan zirela erakutsiko du antzezlanak, eta «kuestionatu» egingo du justiziak izan duen papera. Baina hori ez ezik, pertsonaia batzuen eta besteen minak ere kontatuko ditu. Guardia zibilen amena ere bai, esate baterako. Goirizelaia: «Ezinezkoa da kasu honetan ahots bakarreko kontakizuna eraikitzea, uste baitut kontakizunek askotarikoak izan behar dutela, eta, biolentziari dagokionez, izan daitezke baita bateraezinak ere. Hori asumitu eta hortik abiatu behar dugu. Gure helburua egia konpartitu batera iristen saiatzea da, eta, gure ustez, egia konpartitu hori biolentzia deslegitimatzetik eta balizko barkamen posible hori bilatzetik pasatzen da, eta, batez ere, bi aldeen mina aitortzetik».\nEpaiketan esandakoak biltzen dituen 350 orritik gorako testua da antzezlanaren muina, baina benetako izenik ez erabiltzea erabaki dute, eta «zenbait lizentzia» ere hartu dituztela esan du zuzendariak, betiere piezaren bizitasunaren mesedetan. Inauteri egunera eraman dute tabernako liskarra, adibidez. Herriko inauterietako pertsonaia nagusia baliatzeko aukera eman die horrek, Goirizelaiak esan duenez, Momotxorroaren figuraren bidez ukitu oniriko eta sinboliko bat ere hartzen baitu antzezlanak. Besteak beste, polizien eta haien bikotekideen arteko maitasun istorioa kontatzeko ere baliatu dute lizentzia hori, eta baita akusatuek espetxean beren senideekin izandako solasaldiak taularatzeko ere.\nErabat biluzia da eszenaratzea: sei aulki zuri zoruan eta sabaitik zintzilikatutako argiak baino ez. Eta, hortaz, lau aktoreen lanak hartzen du erabateko garrantzia. Sartu-irtenean dabiltza pertsonaia batetik bestera, gainera. Altsasuko gazteak dira orain, eta poliziak eta haien bikoteak hurrengo segundoan, keinuak, ahoskera, mugimendu eta janzkera trantsizio minimo bat egin ostean. Epaileak. Akusatuak. Guardia zibilen amak. Lau aktoreek jokatzen dituzte rol horiek guztiak, eta publikoak aurrez aurre ikusiko ditu batetik besterako trantsizioak. «Oso aberasgarria» izan da esperientzia hori Egoitz Sanchez aktorearen hitzetan. «Gure erronka izan da pertsonaia guztien mina azaleratzea, juzgatu gabe, eta arketipoak antzeztu gabe, baina, era berean, pertsonaiak ezaguterrazak eginez».\nKepa Errastik euskaratu du testua, eta, antzezlanean, Altsasuko gazteak eta defentsako abokatua euskaraz arituko diren arren, gazteleraz mantendu ditu Poliziaren zein epailearen hitzak.\nAurrez, gai berari buruzko telebistarako serie bat ere sortu zuen Asier Urbietak. Goirizelaiak dioenez, ordea, haren aurretik sortu zitzaien haiei antzezlana sortzeko ideia, eta jadanik lanean hasiak ziren ordurako. Antzerkiak «bestelako magia bat» daukala uste du zuzendariak. Eta Ane Pikaza aktoreak biribildu du azalpena: «Sintetizatu egiten du gertatutakoa, sinplifikatu gabe».\nEstreinaldiaren osterako, hemezortzi emanaldi inguru dauzkate itxita.


Erreferendumaren aldeko sinadura bilketa bultzatzeko ekitaldia, gaur Hamaika Gararekin - leihoa.info\n2020 October 31, Saturday adminLeioa, Sarrera\nHamaika Gara ekimenaren sustatzaileek ‘Altxa!’ izenpetu duten ikuskizuna eta ekitaldi politikoa eskainiko dute larunbata honetan; internet bidez\nEragile sustatzaileek, nazioarteko erreferentziazko pertsonek eta hainbat kulturgilek parte hartuko dute ekitaldian: Erika Olaizola, Iraia Elias eta Laura Penagos aktoreek, Amets Arzallus bertsolariak, eta Eñaut Elorrieta, Ruben Caballero eta Dupla taldeko musikariek\nHamaika Gara ekimenaren lehen mugarria jarriko dute Gure Eskuk eta harekin batera egitasmoaren sustatzaile diren beste 23 eragileek gaur, arratsaldeko 18:00etan. Ekitaldi politiko eta kultural berezi bat prestatu dute, ‘Altxa!’ izenpean.\nIkuslerik gabe grabatuko dute, Plateruena Kafe Antzokian eta www.hamaikagara.eus webgunean egongo da ikusgai. Sarrera larunbatean eskuratu ahalko da, webgunean bertan, 3 euroan.\n40 minutu inguruko ikuskizun batekin hasiko da saioa. Azken hamarkadetan zehar bidaia bat proposatzen du Gotzon Barandiaran gidoilariak, euskaldunon erreferente kulturalak ardatz hartuta: “Gure herria etengabe egon izan da mugimenduan; behin eta berriz asmatu eta berrasmatu dugu nola egin aurrera”. Amancay Gaztañaga zuzendariak azaldu duenez, transmititu nahi izan dute herri gisa “nondik gatozen, nora goazen, bide horretan zer ebaki behar izan dugun, eta nola eraiki genezakeen etorkizun berri bat atzean utzitakoa galdu gabe”. Gaztañagak azpimarratu du ikuskizuna espreski Altxa! ekitaldirako sortu dutela, ikusleek streaming bidez jarraituko dutela aintzat hartuz. Oholtza gainean ariko dira Erika Olaizola, Iraia Elias eta Laura Penagos aktoreak, Amets Arzallus bertsolaria, eta Eñaut Elorrieta eta Ruben Caballero musikariak.\nIkuskizunaren ondoren, Hamaika Gararen sustatzaileek hitzartze politiko bateratu bat egingo dute, hainbat ahotsetara, ekimena batzen ari den herritar eta eragileen aniztasuna ordezkatuz. Ekimenaren helburuak zehaztu eta gizarteari erronka botako diote. Gainera, nazioarteko erreferentziazko pertsonen mezuak ere ikusi ahalko dira. Saioa borobiltzeko, Dupla musika taldeak duela bi aste estreinatu eta milaka ikustaldi izan dituen Hamaika Gara abestia eskainiko du.\nGure Eskuren iritziz, osasun krisiaren ondorioz bizi dugun egoera latzaren aurrean, “herritarrok ezin gara etsipenean erori, ezin dugu zer gertatuko zain geratu; altxa egin behar gara. Orain, inoiz baino gehiago, komunitatearen indarrean sinetsi behar dugu, elkarri eskua eman behar diogu eta eskubide eta askatasun kolektiboak babestu eta zabaltzearen alde ekin”. Altxa! ekitaldiaren bidez, herritarrak aktibatu eta erreferendumaren aldeko sinadura bilketari bultzada handi bat emateko asmoa dute Hamaika Gararen sustatzaileek.\nAmancay Gaztañaga ekitaldia aurkezten https://vimeo.com/ondemand/altxa\nEkitaldia jarraitzeko http://www.hamaikagara.eus\nErreferendumaren aldeko proposamena sinatzeko https://hamaikagara.eus/sinatu/


Amorebono bigarren kanpaina uda aurretik hasiko da, parekorik ez duen inbertsio batekin — Amorebieta-Etxanoko Udala\nAmorebono bigarren kanpaina uda aurretik hasiko da, parekorik ez duen inbertsio batekin\n•\tAmorebieta-Etxanoko Udalak 285.000 euro inbertituko ditu oraingoan (20.000 lehenengo edizioan), herriko negozioek osasun eta ekonomia larrialdiarengatik bizi duten egoera zaila arintzeko. •\tUda hastear dagoen honetan, 57.000 bono salgai jarriko dira. Kanpaina abendura arte luzatuko da eta milioi bat euro baino gehiagoko eragin ekonomikoa izango duela aurreikusten da. •\tGaurtik aurrera Amorebieta-Etxanoko negozio guztiek izena eman ahal izango dute, beraien jarduera edozein delarik ere.\nAmorebieta-Etxano, 2020ko ekainaren 4a. Amorebieta-Etxanoko Udalak herriko kontsumoa suspertzeko sekula egin den kanpainarik handiena martxan jarri du, milioi bat euro baino gehiagoko eragin ekonomikoa izango duena. Amorebono 2020 uda aurretik dator eta 285.000 euroko inbertsio batekin egingo du. Iazko edizioarekin alderatzen badugu, %1.325 gehiago.\nInbertsioa polito handitzeaz gain, Udalak kanpainaren iraupena luzatu du. Horrela, Amorebonoren bigarren edizioa uda aurretik hasiko da eta abendura arte luzatuko da, herriko negozioek COVID-19ak eragindako osasun eta ekonomia larrialdiarengatik bizi duten egoera zaila arintzen laguntzeko\nZehazki, 57.000 bono jarriko dira salgai, 2019an baino 30 aldiz bono gehiago, orduan 2.000 bono atera baitziren.\nParte hartu nahi duten negozioek gaurtik aurrera izena eman ahal izango dute. Horretarako, izena emateko orria eskatu beharko dute posta elektronikoz sustapena@amorebieta.eus helbidean edo aurrez aurre, Amorebieta-Etxanoko Udaleko Herritarrentzako Arreta Zerbitzuak horretarako prestatuko duen bulegoan (Urbano Larruzea kaleko bulego teknikoaren etxabeak), astelehenetik ostiralera 07:30etik 15:00etara.\nKanpaina honetan parte hartzeko aukera izango dute merkatariek, ostalaritzak eta lehenego sektoreak, eta baita parte hartu nahi duten Amorebieta-Etxanoko negozio guztiek, jarduera edozein delarik ere, 25 langile baino gehiago ez badituzte.\nDatozen egunetan, aurrekaririk ez duen kanpaina honen berri emango zaie Amorebieta-Etxanoko herritar guztiei. 20 euroko balioa duten bonoak erosi ahal izango dira eta 2020ko abenduaren 15era arte trukatu ahal izango dira. Kontsumitzaileek 15 euro ordainduko dituzte bonoko eta gainontzeko 5 euroak Amorebieta-Etxanoko Udalak ordainduko ditu.\nAmorebono 2020 kanpainaren bidez, Amorebieta-Etxanoko Udalak herriko sare ekonomikoa sostengatzeko bere konpromisoa agertu du berriro ere.


Harrapakin-puska aurkitu dute iktiosauro baten urdailean - Elhuyar Aldizkaria\nHasiera » Albisteak » Harrapakin-puska aurkitu dute iktiosauro baten urdailean\nArg. Ryosuke Motani\nDuela 240 milioi urte, Triasikoan, iktiosauro batek bera baino zertxobait txikiagoa zen beste itsas-narrasti bat jan zuen. Azken mokadu hori hartu eta gutxira, baina, iktiosauroa zendu zen, eta bai harrapakariaren zein harrapakinaren arrastoak fosilizatuta geratu ziren. 2010ean aurkitu zuten fosil bitxia, Txinako hego-mendebaldean, eta orain argitaratu dute horren deskribapen osoa iScience aldizkarian.\nSabelean kontserbatutako harrapakina Thalattosauria ordenako animalia zen. Iktiosauroa baino argalagoa izan arren, luzeran antzekoak ziren: harrapakariak bost metro zituen; harrapakinak, lau. Horiek horrela, iktiosauroa kate trofikoaren goiko aldean zegoelako ideia indartuta ateratzen dela babestu dute ikertzaileek.\nOrain arte ez zegoen argi iktiosauroek garaiko kate trofikoan betetzen zuten rola. Halakoetan, paleontologoak fosilaren ezaugarrietan zein gaur egun bizi diren animalietan abiatu behar dira. Iktiosauroen kasuan, hortzak ez dira oso zorrotzak, baina baraila indartsua dute, krokodiloen antzera. Zefalopodoak jaten zituztela suposatzen zen, baina ez zegoen argi norainoko gaitasuna zuten bestelako harrapakin handiak eskuratzeko. Oraingo aurkikuntzak egoera argitzen lagundu du.


Kolonialismo linguistikoa (bat) | Allartean\nKolonialismo linguistikoa (bat)\n2016-10-31 -n allartean-kargitaratuta\nHIZNET IKASTAROKO LAN BATEAN (Beñat Garaio: ba al dago euskararen gatazkarik?) Ninyoles-en aipu bat irakurri dut: “para comprender el conflicto lingüístico en cualquier sociedad histórica debemos acudir al conocimiento de su génesis”. Hizkuntzaren historia soziala aztertzeak badu horretatik asko: memoria-ariketa bat da, beharrezko bezain osasungarria. Ordezkapen prozesua, kolonialismo linguistikoa, glotofagia… kontzeptu erabilgarriak eta eraginkorrak izan dira euskararen soziolinguistikan, honezkero “erosoak” ez badira ere.\nKolonialismo linguistikoaz 70eko hamarkadako bi erreferentzia aurkitu ditut Euskaltzaindiaren web orrian: Hizkuntz Borroka Euskal Herrian liburuan lehena, eta 78ko artikulu bat Anaitasuna aldizkarian, Goierriko euskal eskolek sinatutakoa. Interesgarriak iruditu zaizkit eta horien aipua hona ekartzea pentsatu dut.\nHizkuntz Borroka Euskal Herrian liburuak SIADECOren sinadura du. Garai hartan, Euskaltzaindiak eskatuta, “Euskararen Soziolinguistika Azterketa” egin zuen Siadecok. Sanchez Carrión (Txepetx) eta Iñaki Larrañaga hor arituko ziren, ziur aski. Handik gutxira, ikerketa horren laburpena argitaratu zen liburu formatuan: Hizkuntz Borroka Euskal Herrian. Han, hizkuntza ordezkapenari buruzko ibilbideari errepasoa eman ondoren, zenbait ondorio atera zituzten:\nEspainiako indar zentralak etapaz-etapako eta luzera handiko kolonialismo linguistikoa ezarri du, gaztelaniaz, beste hizkuntzekiko.\nKolonialismo linguistiko hau Austriekin hasi zen, Borboiekin zorroztu, eta diktadura frankistaz izan du adierazpiderik basatiena.\nBizi ditugun postfrankismoko garai hauetan, Estatu espainolak hasitako politíka linguistikoak ez du euskaldunon errotiko problema kulturalaren larritasuna kontutan hartzen; eta, beraz, ez da errealista. Badirudi emaitza berdinak lortuko dituen taktika berrien bila dabiltzala: gaztelaniaren hegemonia eta euskararen ezinbesteko heriotz pausatua, komunikabide-hizkuntzen arloan.\nBigarren testua oso bestelakoa da. 1978ko urrian argitaratu zen Hizkuntz kolonizapena izenburuarekin eta euskara lantzera eta erabiltzera deitzeko manifestu baten formatua zuen. Hona zenbait pasarte:\nHizkuntzaren arloan gure egoera hizkuntz kolonialismoaren ondorio bat dela esatearekin, berealdiko aurkikunde bat egin bagenu bezala, gure hartan gelditzen gara, eta kolonizatzaileen hizkuntza erabiltzen dugu: espainola nahiz frantsesa. Eta hor dago kakoa. Hor dago gure okerra. /…/ Hizkuntz kolonialismoa borrokatzeko, edozein eratako kolonialismoa bezalaxe, ez dago bide bat besterik: kolonizatuen konzientzia esnatuz, kolonizatua dagoen herriko balioak indartu eta berbiztu /…/\nHona bada. Hizkuntz kolonialismoaren sare maltzur horietatik libratzeko bide bakarra: geure hizkuntza erabiltzea hizketan, idaztean, irakurtzean; geure hizkuntza, euskara, erabili nonahi eta beti etxean, kalean, lantokian, jolasean, kiroletan… Bestetik, euskara erabil erazi Administralgoan, Eskolan, Komunikabideetan, Zerbitzu publiko eta pribatu guztietan.\nTestu biak Euskaltzaindiaren web orrian eskuratu daitezke:\nHizkuntz Borroka Euskal Herrian (pdf)\nKategoria Sailkatu gabea, etiketak Euskaltzaindia, HizkuntzaGatazka, HizkuntzarenHistoriaSoziala by allartean. Gorde lotura.


Irekia Eusko Jaurlaritza - Gobierno Vasco :: EHAA xedapena 201705685\nGaiak: BATXILERGOA; DBH: DERRIGORREZKO BIGARREN HEZKUNTZA; HHI: HELDUEN HEZKUNTZA; IKASTEGI PRIBATUAK; LH: LANBIDE HEZIKETA; ALDAKETA; BAIMENAK; SORKUNTZA; MUSKIZ\nHurrenkenaren zenbakia: 201705685\nMuskizko «Somorrostro» Bigarren Hezkuntzako Ikastetxe Pribatuaren titular «Fundación Canónica Autónoma Escuelas Católicas Marcelo Gangoiti» erakundearen ordezkariak hasarazitako espedientea aztertu da, zeinaren bidez ikastetxea bitan banatzeko baimena eskatzen duen: ikastetxe batean Lanbide Heziketako irakaskuntzak baino ez emateko eta, bestean, ikastetxeak baimenduta dituen gainerako irakaskuntzak emateko.\nArau hauek ikusi dira: apirilaren 3ko 332/1992 Errege Dekretua, ikastetxe pribatuei araubide orokorreko unibertsitateaz kanpoko irakaskuntzak eskaintzeko baimenak emateari buruzkoa (apirilaren 9ko BOE); otsailaren 12ko 132/2010 Errege Dekretua, Haur Hezkuntzako bigarren zikloko, Lehen Hezkuntzako eta Bigarren Hezkuntzako irakaskuntzak ematen dituzten ikastetxeek bete behar dituzten derrigorrezko baldintzak ezartzen dituena (martxoaren 12ko BOE); 2017ko martxoaren 14ko Agindua, Enpleguko eta Gizarte Politiketako sailburuarena eta Hezkuntzako sailburuarena, zeinaren bitartez Euskal Autonomia Erkidegoan ikastetxe baten eraldatze, fusio edo banatze batetik datozen titulartasun pribatuko lanbide-heziketako ikastetxe bateratuak baimentzeko prozedura ezarri den, baita baimen hori aldatzekoa eta iraungitzekoa ere (apirilaren 5eko EHAA), eta gai horretan aplikatu beharreko gainerako legeak. Horiek horrela, hau\n1. artikulua.– Ondoren zehazten den ikastetxe pribatuaren baimena aldatzen da.\nKode zenbakia: 48003631.\nIzen espezifikoa: «Somorrostro».\nTitularra: Fundación Canónica Autónoma Escuelas Católicas Marcelo Gangoiti.\nHelbidea: San Juan kalea, 10.\n– Derrigorrezko Bigarren Hezkuntzako 16 unitate kentzea.\n– Batxilergoko 22 unitate kentzea.\n○ «Administrazio-kudeaketa» erdi-mailako heziketa-zikloa. Edukiera: 2 ziklo.\n○ «Administrazioa eta finantzak» goi-mailako heziketa-zikloa. Edukiera: ziklo 1.\n○ «Eraikuntza-proiektuak» goi-mailako heziketa-zikloa. Edukiera: 2 ziklo.\n○ «Obra zibileko proiektuak» goi-mailako heziketa-zikloa. Edukiera: ziklo 1.\n○ «Elektrizitatea eta elektronika» oinarrizko lanbide-heziketako heziketa-zikloa. Edukiera: ziklo 1.\n○ «Telekomunikazio-instalazioak» erdi-mailako heziketa-zikloa. Edukiera: ziklo 1.\n○ «Instalazio elektrikoak eta automatikoak» erdi-mailako heziketa-zikloa. Edukiera: 2 ziklo.\n○ «Automatizazioa eta robotika industriala» goi-mailako heziketa-zikloa. Edukiera: 2 ziklo.\n○ «Telekomunikazio- eta informatika-sistemak» goi-mailako heziketa-zikloa. Edukiera: 2 ziklo.\n○ «Elementu metalikoen fabrikazioa» oinarrizko lanbide-heziketako heziketa-zikloa. Edukiera: ziklo 1.\n○ «Mekanizazioa» erdi-mailako heziketa-zikloa. Edukiera: ziklo 1.\n○ «Metal-eraikuntzak» goi-mailako heziketa-zikloa. Edukiera: ziklo 1.\n○ «Fabrikazio mekanikoko produkzioa programatzea» goi-mailako heziketa-zikloa. Edukiera: 2 ziklo.\n○ «Ile-apainketa eta estetika» oinarrizko lanbide-heziketako heziketa-zikloa. Edukiera: ziklo 1.\n○ «Plataforma anitzeko aplikazioak garatzea» goi-mailako heziketa-zikloa. Edukiera: 2 ziklo.\n○ «Etxebizitzen mantentze-lanak» oinarrizko lanbide-heziketako heziketa-zikloa. Edukiera: ziklo 1.\n○ «Mantentze-lan elektromekanikoak» erdi-mailako heziketa-zikloa. Edukiera: ziklo 1.\n○ «Arrisku profesionalen prebentzioa» goi-mailako heziketa-zikloa. Edukiera: ziklo 1.\n● Lanbide-arloa: Gizarte- eta kultura-zerbitzuak:\n○ «Ibilgailu automobilen elektromekanika» erdi-mailako heziketa-zikloa. Edukiera: 2 ziklo.\n○ «Automozioa» goi-mailako heziketa-zikloa. Edukiera: 2 ziklo.\n2. artikulua.– Aurreko artikuluan aipatutako ikastetxetik bereizteagatik, jarraian zehazten den ikastetxe pribatuaren funtzionamendua baimentzen da.\nKode zenbakia: 48019501.\nIzen espezifikoa: «Centro de Formación Somorrostro».\nDerrigorrezko Bigarren Hezkuntza. Edukiera: 16 unitate, 480 ikaspostu.\nBatxilergoa: «Zientziak» eta «Giza eta Gizarte Zientziak» modalitateak. Edukiera: 22 unitate, 770 ikaspostu.\nAGINDUA, 2017ko abenduaren 13koa, Hezkuntzako sailburuarena, zeinaren bidez zuzentzen baitira honako agindu honetako hutsak: Agindua, 2017ko azaroaren 6koa, Hezkuntzako sailburuarena, Muskizko «Somorrostro» Bigarren Hezkuntzako Ikastetxe Pribatuari (Bizkaia…\nAGINDUA, 2015eko azaroaren 5ekoa, Hezkuntza, Hizkuntza Politika eta Kulturako sailburuarena, Durangoko «San Jose-Jesuitak» Haur, Lehen eta Bigarren Hezkuntzako ikastetxe pribatuari (Bizkaia) Haur Hezkuntzako 1. zikloko unitateak gehitzeko baimena emateko…


Xabier Vidriales eta Pablo Valle Gradua Informatikako ikasleak eta MU taldekide Unibertsitate Eztabaida Ligan | Estudiar Informática\nXabier Vidriales eta Pablo Valle Gradua Informatikako ikasleak eta MU taldekide Unibertsitate Eztabaida Ligan\n.-(e)k idatzia\t 23 de azaroa de 2021 0\n“Eztabaidatzea Gradua Informatikan izan ditugun jardueretatik guztiz desberdina den bizipena izan da”\nAzaroaren 13-an larunbata, Nafarroako Parlamentuan ospatutako Euskarazko VIII. Unibertsitate Eztabaida Ligan Informatika graduko Xabier Vidriales eta Pablo Valle ikasleak, Iraia Irazusta, Ikus-entzunezko Komunikazioa Graduko ikaslea eta Leire Lisón, Humanitate Digital Globalak Graduko ikaslearekin batera Mondragon Unibertsitateko taldea osatu zuten. Aurtengo edizioan gaia Adimen Artifiziala izanda, ondorengo galderari erantzun behar zioten partaideek: “Adimen Artifiziala gai da gizakia ordezkatu eta hark egiten duena egiteko?”. Galdera horri erantzuteko baiezko edo ezezko ikuspuntua hartu behar izan diote taldeek eta beraien artean eztabaida bat egin. Naiz eta aurtengo edizio honetan Deusto Unibertsitateko taldea irabazle izan, gure taldeak lan bikaina eta maila izugarria erakutsi du, hain zuzen ere Iraia Irazustak Hizlari onenaren saria jaso zuen.\nIraia Irazusta, Pablo Valle, Leire Lison eta Xabier Vidriales, Mondragon Unibertsitaeko taldekideak Euskarazko VIII. Unibertsitate Eztabaida ligarako\nNormalean, eztabaida hauetan Ikus-entzunezko Komunikazioa Graduko ikasleak parte hartzen dute, gradu honetako ikasgaietan honelako eztabaidak lantzen dituztelako. Hala ere, aurtengo gaia dela eta diziplinarteko talde bat sortzea erabaki da. Horregatik, aurtengo taldea Informatika graduko bi ikaslerekin, Humanitate Digital Globalak Graduko ikasle batekin eta Ikus-entzunezko Komunikazioa Graduko beste ikasle batekin osatzea erabaki da. Beraien artean dauzkaten konpetentzia desberdinak landuz talde sendoa eta bateratua osatzea lortu dute, izan ere hainbat egun egon dira lanean beraien artean ondo konplementatzea lortu arte.\nXabier eta Pablok diotenaren arabera, ez da gauza erraza izan, ahalegin handia eta egun dexente eman dute eztabaida hau prestatzen, batez ere beraien aldetik eztabaidaren formatua eta hitz egiteko modua asko landu behar izan dutelako, beste graduko ikasleak dituzten ohitura eta erraztasuna ez baitzuten. Bestalde, beste graduko bi ikasleak ere lan asko egin behar izan dute gaian murgiltzeko eta eztabaidan parte hartzeko prestatzeko.\nHau guztia burutzeko, lehenengo Andres Gostin eta Aitor Zuberagoitia HUHEZI-ko irakasleekin bilera-formakuntza bat eduki zuten, eztabaidaren formatua eta antolakuntza azaltzeko eta poliki-poliki taldea eztabaida giro horretan murgiltzeko. Ondoren, Azaroaren 6-7ko asteburuan, Eibarren formakuntza saioa eduki zuten EHU-ko Unibertsitateak antolatuta. Bertan, EHU-ko eztabaida taldeko ikasleek formakuntza eskaini zieten gure ikasleei eta beste unibertsitateko taldeei. Unbertsitate desberdinetako taldeak beraien artean ezagutzeko aukera ona izan zen eta eztabaida guztien artean prestatu zuten. Gure ikasleek diotenaren arabera, oso ondo pasatu zuten, pentsio osoan eman baitzuten asteburua elkarrekin. Amaitzeko, astean zehar, ikasleak egun pare bat elkartu ziren, gaia guztiz jorratzeko eta eztabaidaren azken ikutuak emateko. Momentu hauetan, EHU-ko formatzaileen laguntzarekin, bideodei pare bat egin zuten eztabaidara joan aurretik.\nAzkenik, eztabaida egunean, asko disfrutatu zuten eta beste unibertsitateko ikasleekin batera eztabaida polita gauzatzea lortu zuten. Hala ere, eztabaidatik atera ondoren, guztiak elkarrekin bazkaltzera joan ziren, eztabaidan izandako norgehiagoak alde batera utzita.\nXabier eta Pablo honela laburbiltzen dute bizitako esperientzia:\n“Graduan izan ditugun jardueretatik guztiz desberdina izan den esperientza bat izan da. Nafarroako parlamentuan, pertsona garrantzitsuen aurrean politikariak izango bagina bezala eztabaidatzea ahaztezina izango den bizipena bezala ikusten dugu. Egun gutxitan asko ikasteko balio izan digu, izan ere, gure graduan ikasten ez ditugun eta garrantzitsuak diren konpetentzia desberdinak landu ditugu. Nahiz eta izugarrizko lana egin behar izan, oso pozik gaude lortu dugunarekin, eztabaida bat zer den jakin gabe egotetik, beste unibertsitate bateko eztabaida taldeen kontra eztabaidatzera”


'Bertsolaritzaren historia soziala: oihartzuna, eragiletza eta gakoak' Azokan aurkeztu da - Deia\n'Bertsolaritzaren historia soziala: oihartzuna, eragiletza eta gakoak' Azokan aurkeztu da\ndeia.eus 08.12.2021 | 16:21\nEuskaltzaindiak Antxoka Agirre kazetariaren liburua, Bertsolaritzaren historia soziala: oihartzuna, eragiletza eta gakoak (1823-2018), aurkeztu du Durangoko Azokan. EHUrekin elkarlanean argitaratu den lan honek bertsolaritzaren 200 urteko historia soziala aztertzen du.\nJon Sarasuak egin dio hitzaurrea ikerlanari, eta irakurri zuen mementuan bertan harrituta geratu zela aitortu du irakasleak: "Ikerketa hau begi aurrean izan nuenean ohartu nintzen lehen aldiz marraztu zitzaidala gure ibilbidearen kontakizun sendoa. Ez geneukan". Gogoeta horri eutsiz, jarraitu du esanez "lan honek izan garenaren erradiograma" ematen duela, hain zuzen, bertsolaritzaren "hezurduraren argazkia". Azkenik, Sarasuak nabarmendu du liburuak "autokonprensiorako" kontakizuna ematen duela, ez arlo batean, hirutan baizik: "gure eragiletzaren ibilbidean, gure historia sozialean eta gure presentzia mediatikoan".\nHori bera azpimarratu nahi izan du Antxoka Agirre ikerketaren egileak: "Labur esanda, bertsolaritzaren 200 urtetako historia soziala biltzen du lan honek, hiru ardatzetatik abiatuta: bertsolaritzaren presentzia mediatikoa aztertuz; bertso munduko eragiletzaren historia bat osatuz; eta hori dena Europan herri-kulturak izandako bilakaeran kokatuz". "Bertsolaritza ikertua izan da, baina faltan hartzen nuen bertsolaritza fenomeno sozio-kultural bezala azaltzen zuen lan bat", esan du Agirrek, eta kezka horren aitzakiaz liburu mardul bezain interesgarria ondu du kazetari zumaiarrak.


Euskara ikasten –\nEuskaraldian bete-betean sartuta gauden honetan, euskara ikasten hasi diren bi pertsona ditut inguruan. Biak guztiz desberdinak, biak gure hizkuntzan aritzeko hautua egin dutenak.\nBata pisukidea, Mallorcakoa. Zortzi urte daramatza Euskal Herrian eta euskaraz taberna batean zerbait eskatu baina gehiago egin nahi du, garaia iritsi dela eta aitzakiak agortu dituela dio. Gainera, berari ere eragiten dion jaioterriko hizkuntza txikituekiko sentsibilizazio handia du. Eta beraz, euskara ikasten hasi da.\nDoktoretza bekak dituen lau urteak agortuta ostalaritzan ibili da “gehiegi” luzatu zaion ikerketa bat aurrera atera nahian. Irailean langabetuentzako dohainik eskaintzen diren euskara kurtsoetako batean matrikulatu eta goizero-goizero lau orduz joaten da euskaltegira. Guztia arrotzegia egiten zaiola esaten digu eta gauzei zergatia bilatzen dioenean zoratu egiten dela. Euskaraz oraindik ez da trebatzen baina behintzat euskaltegian ligea aurkitu du. Duela pare bat egun, lana aurkitu du eta kezkatua dago, ez dakielako oraindik nola uztartu ahal izango duen euskaltegiarekin.\nBestea, lankidea. Salamancako gurasoak dituen hernaniarra. Izatez bizia, azkarra, berritsua. Euskara nahiko ulertzen badu ere, hura hitz egiten hasi eta bizitasuna galtzen duena. Noizbait bere euskaragatik lotsa sentitu duen hainbat eta hainbatetakoa. Alabek erderaz egiten diotelako haserretzen hasi da eta horrela jarraitzen badu senarrak dibortzioa eskatuko diola esan izan dit barre artean. Aurreko urtean belarriprest izan zen eta aurten euskaltegiko irakasleak ahobizi txapa eman diolako emozionatu egin da. Lanaren arabera astearte eta ostegun arratsaldetan joaten da euskaltegira. Lana, amatasuna eta euskaltegia uztartu behar ditu, ahaleginak merezi duela esaten badu ere.\nEuskara ikasteak eskatzen dien esfortzu, denbora eta baliabideen gainetik ikasteko duten gogoa eta nahia asko miresten dut. Tamalez, ez da hori beti horrela gertatzen, eta gustuko litzaioken jende askok ezin du euskaltegira joan. Behintzat, nik zera eskatzen dut: ez dadila aspektu ekonomikoa traba izan.\n#Euskaraz365Egun, AEK, euskaldunberriak, euskaltegiak, Euskaraldia\nZer duzu buruan “Euskara ikasten”-ri buruz\nNeu 2020-11-27 14:08\n“…gogoa eta nahia asko miresten dut”, “…ez dadila aspektu ekonomikoa traba izan”… ohiko esaldiak. Esaldi guzti hauekin ez al dugu aditzera ematen euskara geure barne-barnean, aukerakoa eta bigarren mailakoa jotzen ditugula. Orain idatzi artikulu bera baina euskara ordez jarri española. Uste al duzue españolek horrela pentsatzen zutela? Aspektu ekonomikoa… ze aspektu ekonomikoa? Nola ikasi dugu española euskaldunok? Ez españoltegirik eta ez dirurik, egur garbiarekin baizik. Ni ez naiz poztuko inork euskara ikasi duelako, bere betebeharra zen.


ARGIAk 1997an egin zuen Interneten murgiltzeko jauzia, komunikazioaren alorrean iraultza zekarrela ohartuta. Aurreko urteetan landutako digitalizazioaren eta multimedia asmoen ildoan –ARGIAren elkarrizketa guztien data base osoa CDan eskainia zen, esaterako– Interneten abiatzea urrats handia zen baina derrigorrezkoa.\nBidea posible egin du astekaria egiten duen kooperatibarekin talde berean inprimategia (Antza) eta informatika enpresa (Adur) elkarlanean aritzeak.\nInkognita asko ikusten zitzaizkion teknologia berriari, baina apustu egin beharraz zalantzarik ez zuten eduki Ametzagaiña taldeko kooperatibek: enpresa eta komunikabide gisa aurrera egiteko funtsezkoa zen baina gainera euskarazko kulturari eta irakurleei lagundu behar zitzaien garai berrietan ere bizirauten. Erantzun argirik gabeko galdera asko zeuden: nola eboluzionatuko zuen Internetek, zein zerbitzutan aurreratuko zen gehien, nola aldatuko ziren irakurlearen ohitura eta zaletasunak, nondik pagatuko ziren inbertsioak...\nHorien artean, ARGIAk hasieratik lehenetsi zuen bere eduki guztiak sarean dohainik eta libre eskaintzea, ahalegintzea -arazoak eta kontraesanak saihestu gabe- teknologia berrien aukerak gizarte euskaldunak modu aurreratuan landu eta goza ditzan.


Debabarreneko Udalek, Debegesa garapen agentziaren bitartez, eta eskualdeko LHko ikastetxeek antolatuta, modu aktiboan lan bila dabiltzanen, ikasleen, lanbide heziketako ikastetxeen eta enpresen arteko elkargune izan nahi du #ABIAN azokak.\n#ABIAN Enplegu eta Lanbide Heziketa Azokak 70 lanpostu baino gehiago eskaintzen ditu\nLan bila ari diren pertsonek Debegesaren webgunean –www.debegesa.eus – jaso dezakete lan-eskaintza hauen guztien berri, eta bertan eman behar dute izena martxoaren 20a baino lehen.\nGaitasun komertzialak garatzeko ikastaroa antolatu du Eibarko Udalak, DEBEGESArekin elkarlanean\nIkastaroa langabeei zuzenduta dago, Enpresen Administrazioa eta Humanitate ikasketak dituztenei (LH eta unibertsitatea). Interesa dutenek martxoaren 22ra arte dute izena emateko aukera, Pegoran.\nDebabarrenean HAZILAN programaren hirugarren edizioan izena emateko epea zabaldu du DEBEGESAk\nAdin tartea zabaldu eta 44 urte arteko persona kualifikatuek eman ahal izango dute izena ekimenean. Interesdunek martxoaren 31ra arteko epea dute izena emateko, debegesa.eus webgunean.\nMartxan da eskualdean Debabarrena Berritzen prozesua\nElhuyar Aholkularitzaren eta DEBEGESAren ekimenez, eta Gipuzkoako Foru Aldundiaren laguntzarekin, egitasmoak berrikuntza soziala eragin nahi du eskualdean\n‘Debabarrena Berritzen’ proiektuaren aurkezpena, asteazkenean\nAsteazkenean, martxoaren 1ean, egingo da ‘Debabarrena Berritzen’ egitasmoaren aurkezpena, 9:00etatik Aurrera, Debegesan. Eskualdeko eragileei eta interesa duten herritarrei parte hartzeko deia luzatu nahi die sustatzaileek.\nDEBEGESAk berrikuntza sozialean eragiteko proiektua abiatuko du Debabarrenean\nDatorren martxoaren 1ean egingo da ‘Debabarrena Berritzen’ egitasmoaren aurkezpena. DEBEGESAren eta Elhuyar Aholkularitzaren ekimenez, eta Gipuzkoako Foru Aldundiko Ekonomia Sustapeneko, Landa Inguruneko eta Lurralde Orekako Departamentuaren laguntzarekin, eskualdeko berrikuntza sozialean eragin nahi du proiektuak.\nDEBEGESA eta Debabarreneko LHko zentroak #ABIAN Azokaren 3. edizioaren prestaketa lanetan dabiltza buru-belarri\n#ABIAN Lanbide Heziketa eta Enplegu Azokaren III. edizioa martxoaren 29tik 31ra egingo da\n2016an, Debabarrenean 25 enpresa berri martxan jartzen lagundu zuen DEBEGESAk\nEnpresa-jarduera berri hauek 36 lanpostu sortu diztute\nTxertatu Merkatuan programan parte hartzen ari dira Debabarreneko 8 gazte\nDebegesa garapen agentzia Txertatu Merkatuan proiektuan parte hartzen ari da; aukera honen bidez, 16 eta 30 urte bitarteko gazteek, kualifikazio gutxikoak, lanik gabeak eta prestakuntza jasotzen ari ez direnak, prestakuntza-prozesuetan parte hartzeko aukera dute, edo lan-zirkuituetan txertatu.\nDEBEGESAk udal ordezkariei aurkeztu die Energiaren eskualdeko Behatokia\nDebegesa garapen agentziak sustatu du, Gipuzkoako Foru Aldundiaren laguntzarekin; Behatokiak eskualdeko udalerriei emango die zerbitzua.\nDebabarreneko Enplegu Mahaiaren bilerek aurrera darraite\nAtzo, otsailak 8, elkartu zen Debegesan Enpresen Lehiakortasunerako Mahaia; bertan izan ziren alkateak, eragile ekonomikoak eta Gipuzkoako Foru Aldundiko eta SPRIko ordezkariak\nTurislan, Gipuzkoako sektore turistikoaren I. Enplegu Azoka\nAzoka honek turismo arloko enpresak eta lan bila dabiltzanak harremanetan jartzea du helburu eta martxoaren 27an eta 28an egingo da Ficoban.\nTeknologien erabilera sustatzeko Eusko Jaurlaritzaren DOAKO zerbitzua mikroenpresentzat\nAtera probetxua teknologiei zure enpresa lehiakorrago egiteko.\nBerrikuntza sustatzeko europar deialdi batera aurkeztu da DEBEGESA, Horizon2020 programaren baitan\nDEBEGESAk bi ikastaro eskainiko ditu, bata euskaraz eta bestea gaztelaniaz, jendaurrean hitz egiten ikasteko\n“Jendaurrean eraginkortasunez hitz egitea” izenburupean, ikastaroa euskaraz otsailaren 21ean eta 28an egingo da; gaztelaniaz, berriz, otsailaren 10ean eta 17an. Ikastaro biak Manu Marañon formatzaile eta coachak emango ditu. Ikastaroaren prezioa 140 eurokoa da.\nEusko Jaurlaritzak lehiaketara atera du Mutrikuko portuko Kofradia zaharra, ostalaritzako edo gai sozialetarako erabileraren bat izan dezan\nEskaintzak aurkezteko azken eguna 2017ko otsailaren 28a da.\nEuroeskualdean sortzaileen mugikortasunerako programaren bigarren deialdia zabalik\nDebabarreneko artista eta sortzaileek datorren otsailaren 17ra arte dute zabalik eskaera aurkezteko epea.\nDebabarrena eskualdeko ordezkaritza FITURen da\nNazioarteko Turismo Azokak gaur ireki ditu ateak Madrilen eta Debabarreneko ordezkaritza zabala hurbildu da bertara eskualdeko eskaintza turistikoa sustatzeko.\nDEBEGESAk eta Geroak akordioa sinatu dute ekintzaileei mikrokredituak emateko\nDebabarrenean ekintzailetza bultzatu eta enpesa berrien sorrera sustatu nahi du ekimenak. Hitzarmen honi esker, Geroa-bazkide diren Debabarreneko ekintzaileek euren enpresa-ideia garatzeko kreditua eskuratu ahal izango dute.\n« Aurreko 20 elementuak Hurrengo 20 elementuak » 1 ... 7 8 9 10 11 12 13 ... 38


Hizkuntzaren historiak I | 31 eskutik\n← Lainoa eta euria\nHikako jarduna eta batua →\n2014/09/25 · 07:00\nHizkuntzaren historiak I\nBorja Ariztimuño Lopez\nHizkuntzak belaunaldiz belaunaldi garatu eta aldatu diren egiturak dira, urteen joanean pieza zaharrak erauzi eta berriak erantsi zaizkienak. Gizakien arteko lan kolektiborik miresgarriena inondik ere.\nOraindik ez dakigu, eta litekeena da sekula ez jakitea, non-noiz sortu z(ir)en hizkuntza(k); bistan da, singularra ala plurala behar duen ere ez jakinki! Hala ere, merezi du ur(te)-lasterraren kontra murgiltzea.\nHizkuntzak, errealitate akustiko eta mentalak izanik, soilik izkributan jarritakoan sartu ahal izan dira historian, historia zentzu hertsian, dokumentaturikoan alegia. Horrek ez du esan nahi, jakina, lehendabiziko idatzien aurretik gure arbasoek zer-nolako hizkuntza zerabilten ezin jakin dezakegunik, historiaurrera hurbildu ezin gaitezkeenik (baina nor edo nor tematurik egonagatik ere, genetikak eta haitzuloetako pinturek ez dute ezer esatekorik kontu honetan).\nAdibide ezagun bat ipintzearren: mendebaldean dau eta dot, erdialdean du (testu zaharretan deu) eta det (antzina, deut), eta ekialdean du eta dut esan izan badira historikoki, eta ninduzun bezalako adizki orokorretako -du- kontuan harturik, *dadu eta *dadut bezala berreraiki genitzake, arazo handiegirik gabe, *edun aditzaren adizkiak (Gasteizko hizkeran eun zena). Berdin nas (lehen nax), naiz eta niz hirukotearekin (eta naizateke bezalako formen laguntzaz): *naiza ateratzen zaigu.\nIzartxoek sorrarazten duten misteriozko lausoaren pean, ordea, egiazko forma baten isla dagoela ez genuke ahantzi behar. Inoiz segurtasun osoz, inoiz zalantzati, betiere ahalik eta fidelen izateko asmoaz, baiezta dezakegu antzinako euskaldunek, VIII. mendearen inguruan hor nonbait (Donemiliagako glosetako dugu hura baino lehenago, gutxienez), euskaldun guztiek, *dadu (edo are dau), *dadut (edo are *daut) eta *naiza (edo are naiz) esaten zutela, beste hainbat gauzaren artean.\nBesterik da zergatik eta nola gauzatu zen batasun hori, hots, euskalkietako aldaera ezberdinak eman dituen jatorrizko formaren hedadura geografikoa eta aldaerak berak elkarrengandik asko ez bereizi izana. Batzuek, euskara lurraldez mugatuago zelako usteari jarraiki, hedakuntza berantiar bati egotzi izan diote batasun ez hain aspaldiko hori. Bestetzuek, hiztunen egituratze sendo bat dakusate, garai hartako bateratzearen oinarri.\nEdonola ere, gai zirraragarria da hizkuntzaren historiaurrea, egungo euskara ere are hobeto ulertzen laguntzen diguna, eta historia-liburuek nahiz liburu historikoek dioskutena baino harago irakats diezagukeena.\n Ildo beretik doake atzo lehenengoz erakutsi zuten dokumental hau.


ALDAKETA NAFARROAN – Gureberriak\nHeldu dela dirudi; Euskal Herriaren etsaien esku hainbat legegintzaldi igaro ondoren, heldu da, itxuraz, aldaketa garaia. “Alderdi abertzaleak” daude “agintean”. Benetakoa al da, ordea, aldaketa hori? Espainiako leku batzuetan ere izan dira aldaketak. Berdin aseko al dituzte aldaketa goseak han eta hemen egingo diren aldaketek?\nZapaldua dagoen herri batek duen arazorik larriena aske ez izatea da. Arazo hori erabakien zentraltasuna gurera ekarriko duen aldaketa estruktural batek soilik konpon dezake, indar harremanen benetako aldaketa batek. Hori ezinezkoa da etsaiaren legalitatean eta erakundeetan gureak balira bezala jokatuz. Gure erakunde propioak eraiki behar ditugu. Behin-behinekotasun izaera duten aldaketak, urte batzuen buruan desegingo direnak, ez dira estrategikoak, ez dira askatasuna lortzeko baliagarriak.\nBegira dezagun zeintzuk diren aldaketa gauzatuko dutela dioten buruzagien asmoak.\nUxue Barkos: “Gutxieneko akordio programatiko bat, sendoa, eta nafarren benetako urgentzien alde borrokatuko den akordio bat.”\nEH Bildu erabakitzeko eskubidea akordioan sartzen saiatuko da, baina gaur Araizek adierazi du “garrantzitsua eta lehentasunezkoa bereizi” behar direla eta hura gai “inportantea” dela, “oso inportantea”, baina “lehentasunezkoa” da aldaketa egin nahi duten lau alderdiek oinarri programatiko batzuk finkatzea, aurre egiteko “ciudadanía”-ren beharrei (“batzuk urgenteak dira”).\nIzquierda-Ezkerra eta UGT de Navarra: “politika sozialak eta ezberdintasunaren aurkako borroka lehenetsiko dituen aldaketa”.\nRadio Euskadin Adolfo Araiz-i egindako galdera: Gobernu berriak pausoak eman behar al ditu Arabarekin, Gipuzkoarekin eta Bizkaiarekin bat egiteari buruz?\nAdolfo Araiz: “Ez, ez dut uste hori denik une hauetan Nafarroak duen lehentasuna. Nafarroak lehentasun sozial oso garrantzitsuak ditu; (…) legegintzaldi honetan zehar, eta hurrengoetan ere —espero dezagun—, noizbait heldu beharko zaie EAErekin izan beharreko harremanei”.\nAsmoak asmo eta lehentasunak lehentasun, erakunde horietan egin daitezkeen aldaketek ez dituzte Espainiaren interesak kolokan jarriko inoiz, kontua ez baita erakunde horiek kudeatuko dituztenen asmoak zenbaterainokoak diren, benetako boterea Espainiak duela baizik. Euskararen egoera ere, agian, aldatuko da epe baterako, baina Espainiak ez badu nahi, ez. Azken hitza beti baita etsaiarena euren erakundetan. Ez dira alferrik eurenak.\nLehentasun sozialak gizarteari dagozkion lehentasunak dira, eta Euskal Herriak duen lehentasun soziala independentzia lortzea da; horretarako beharrezkoa den boterea beste leku batean dago, ez erakunde horietan.\nEspainian ere izan dira aldaketak; lehentasun sozialei helduko diete han ere. Baina lehen arazo soziala, independentzia, gainditua dute; guk ez, ordea. Hala ere, eurek bezala, euren erakundeetatik egin behar al dugu guk benetan behar dugun aldaketa? Askatasunean bizi den Espainiako zati bat bagina bezala?